
Bilo joj je šesnaest godina, kad je 
prvi put sjela uz napeto platno. 

S kakvom li je radošću, znatiželjom 
i mnogo, mnogo nada očekivala taj dan 
— svoj šesnaesti rodjendan. 

— Kako će onda biti, što li će se. 
dogoditi? — vrzlo joj se neprestano 
pameću. Toliko je puta čula, kad je 
umrla koja mlada djevojčica »u cvijetu 
mladosti«, »na pragu života«, »u naj¬ 
ljepšoj dobi« — šesnaest proljeća! To¬ 
liko je puta čitala, da onda ptice ljepše 
pjevaju, svijet postane ljepši, čarobniji 
i sve je drukčije. »Usne su joj krvavi 
pupoljak, a obrazi lijer i ruža rumena. 
»Grud joj odiše cvijetom mirisnim, a u 
oku zrcali se nebo plavetno«... 

U očekivanju i slutnji, došlo je i 
predvečerje njenog šesnaestog rodjen- 
dana. Bilo joj je, kao da se nalazi negdje 
na kraju ovoga svijeta, a sutra, kad se 
jutrom probudi, naći će se u nekom 
posve novom, bajnom i nepoznatom. 

U slatkim je mislima usnula. 

Čim je u jutro otvorila oči, skoči 
pred zrcalo, da traži pupoljak i lijer. 

Ništa. Činilo joj se, da se nije od 
jučer ništa promijenila. Bilo joj žao. Kao 
da ju neka lijepa nada iznevjerila. Ipak 
se brzo utješi. Valjda će doći ono novo, 
veliko i lijepo do veče, sutra, za tjedan 
— al doći će svakako, o tom nije sum¬ 
njala. 

I vesela i vedra podje do majke — 
po svoj dar. 

U drugoj ju sobi dočekala majka 
svečana lica: 

— Ti si sada odrasla, zborila joj, 
treba da se baviš ozbiljnim mislima i 
ozbiljnim poslom. Treba misliti na bu- 

dućnost. Evo ovaj komad platna, moj 
ti je dar, a sutra ćeš početi vesti 
rubeninu. 

Gospodja Nakić bila je uvjerena, da 
ne treba svojoj kćerci »na pragu ži¬ 
vota« ništa više reći. Djeca i onako 
dosta rano saznaju, što im ne treba 
znati . . . 

Ivka je šutjela. Samo joj drhtnulo 
srce. To je, evo, nešto od onoga oče¬ 
kivanoga. Došlo je. Ovo je početak. 

I sve do večera zabavljala se u mi¬ 
slima svojom opremom. A kad se spustio 
mrak, sjeti se i podje u baštu, da čuje, 
pjevaju li ptice ljepše nego do sada . . . 

Bila je topla, mjesečna noć. Sve 
tiho. Samo su ruže opojno mirisale. 

Stoji na sred bašte i plaho se 
ogleda. 

Pod krovom od staje zažvrgolje 
mlade laste. S grane prhnu vrebac, a 
iz lješnikova grma javi se slavulj ; dugim, 
čeznutljivim glasom. 


Ivki se stisne srce, a niz obraze 
kliznu suze sve jedna za drugom, sve 
jedna za drugom . . . 

Tako se dovršio njen prvi dan tako 
željkovanog »novog života«. 

Drugog je dana sjela uz prozor i 
vezla. A tako je od sad prosjedjela 
danomice po nekoliko ura uz vezivo. 

I kako se na vezivu slagala nit do 
niti, tako se u njenoj glavi vezala mi¬ 
sao uz misao. 

Časom bi spustila ruke u krilo, pa 
se prepustila maštanju. Onda bi se opet 
prihvaćala veziva. Sve njene misli vrtjele 
se oko »njega«. 

— Oprema se sprema, dakle će i 
»on« skoro doći. Gdje je »on« sada, 
kako izgleda, a kako će biti, kad dodje 
po nju? — — 

Osam je dana bila zaljubljena u Ivu 
Kneževića iz »Kletve nevjere«. A kad 
je u potaji pročitala Šenoinu »Kletvu«, 

planula je svim žarom za Belizara i on 
je sada izpunjao cijelu njenu dušu. 

Trajalo je to dosta dugo. Kadgod 
bi čitala koju knjigu, našla bi sebi novoga 
»zaručnika«, koji je za nju bio kao živ 
i s kojim se ona u svojem maštanju 
razgovarala i milovala. 

A onda je nadošlo vrijeme, kad ju 
više ti »zaručnici« iz knjiga nisu mogli 
zadovoljiti. Osjetila je, da bi takovih i 
u životu moralo biti. Gledala je mlade 
ljude, djake, što su prolazili kraj njene 
kuće, pa se sada u mislima s kojim od 
njih bavila. 

U to se stali javljati i prosci. Kad 
je došao prvi, Ivka se začudjeno pitala: 
zar bi to imao biti njezin »ideal«, nje¬ 
zina budućnost? Sitni, crvenokosi brijač, 
za koga se govorilo, da imade u glavi 
jednu dasku previše. Pa limar, pijanica 
i razbijač . . . Od srca se je nasmijala. 

I neki stariji činovnik stao često 
prolaziti kraj njene kuće. Zagledao bi 

se u njen prozor, počeo pozdravljati i 
jednoga dana eto ga ravno u kuću. — 
Predstavi se gospodji, da bi rado dolazio 
k njima, »da bolje upozna gospodjicu«. 

Gospodja Nakić brzo je sračunala 
njegove dohodke, procijenila ga i pri¬ 
činio joj se zgodan. S njegovom plaćom 
moći će lijepo živjeti, a i to je dobro, 
što više nije tako mlad. »Bit će mir¬ 
niji«, pomislila je u sebi. 

Tako je Ivka dobila novoga »što¬ 
vatelja« s »ozbiljnim namjerama«. Kad 
god bi dospio, došao je do njenog 
prozora i onda joj pričao razne zgode 
i zgodice iz dobe, kad je bio straž- 
meštrom. Bile su to prave soldačko- 
stražmeštarske anekdote, u kojim je sve 
vrvjelo od junačtva i »veni-vidi-vici«- 
pobjeda, a i jasno se iz njih vidjelo, 
kako je on veliku ulogu igrao osim 
toga medju svojim drugovima, a i medju 
»civilnom gospodom«. Jednom joj je 
dapače rekao, da se ona mora sretnom 

smatrati, što ju on »ljubi«, jer će uz 
njega postati »velika gospoja«. I po¬ 
novno stao nabrajati sve vrline, koje 
ga rese. 

Ivki je bilo da prasne i čim bi on 
odmaknuo, skočila bi od prozora i sve 
se savijala od smijeha. 

Ni časa se nije bavila mišlju, da bi 
mogla postati njegovom ženom. Taj 
»Kinezer«, kako ga je ona bila okrstila, 
jer su mu oči bile malo koso rezane, 
nije mogao biti onaj, kojega ona čeka 
i o kojem je toliko maštala. Osim toga 
postajao je upravo nesnosan svojim 
ljubomorom. Ako bi ju samo tko po¬ 
zdravio ili prošao kraj kuće, predbaci¬ 
vao joj je i držao se, kao da je on već 
njezin muž ili gospodar, tako, ta je i 
sama gospodja Nakić uvidjela, da to 
nije muž za njezinu Ivku. 

Poslije se javio još jedan prosac, a 
onda prestadoše. 

Nije žalila za njima. Bila je uvjerena 
o tom, da je pametnije ne udavati se 
u opće, nego li bez misli uzeti tko ju 
zaprosi. Jer i ako nisu bili svi, kao onaj 
»Kinezer«, bili su to većinom obrtnici 
(trgovac ili koji »bolji« čovjek nije ju 
u opće prosio, jer je znao, da nema 
miraza), kod kojih bi morala teško ra¬ 
diti. A njezino je tijelo bilo dosta slabo. 

— Ipak se ona ne bi žacala ni težega 
rada, da je bar u kojega našla nešto, 
što bi joj bilo u zamjenu za ono, što 
bi ona dala. 

Ivkina je oprema već davno svr¬ 
šena, ali ona još uvijek veze. 

Odrasla djevojka ne smije sjedjeti 
prekrštenih ruku. 

Iz prva je tek kojoj dobroj znanici 
izvezla kakav rupčić ili ovratnik, a onda 
je počela uzimati u posao sitne stvari 

— za novac. Veselilo ju, kad si je 
svojim rukama mogla zaslužiti za šešir 
ili opravu. Cisto je sama narasla u vla- 

štitim očima. A sada od neko doba 
uzimlje i cijele opreme za trgovačke 
kćeri. Pročulo se, da lijepo radi, pa svi 
rado k njoj dolaze. A ona se tomu 
poslu i raduje. Zamišlja se u ono vrijeme 
kad je započela vesti svoju opremu i 
čini joj se, da ona to sada sebi veze, 
da joj je šesnaest godina, a cijeli život 
pred njom otvoren. Tek kad je posao 
dovršen i ona kod oltara vidi sretne 
novovjenčanike (a to nije nikad prepu¬ 
stila), stuži joj se. Ali to je samo čas. 
Kad se vrati kući i opazi cijelu rpu 
novih narudžbi, sasvim ju zaokupi briga, 
kad će to sve svršiti, brzo sjeda uz prozor i 
opet proživljuje u mašti svoju mladu dobu. 

Tako su joj prolazili dani i godine. 
Dolazila proljeća, rascvao se glog i 
mendula, vratile se laste, otišle i opet 
se vratile, a Ivka je od svega toga malo 
ili ništa vidjela. Sjedi uz prozor i veze. 
Sad više ne za zabavu i ne tek da sebi 
zasluži šešir ili odijelo. 

Život poskupio, potrebe se povećale 
i ona sjedi uz svoje platno gotovo od 
zore do mraka. Vesela ju volja već 
davno odbjegla. Oči joj stale slabiti. 
Cesto mora dići pogled s veziva, jer 
joj se stane magliti, titrati pred očima 
i onda ne vidi ni slova ni igle. Zbiva 
se to doduše rijetko, ali i to ju zabri¬ 
njava. A što će biti onda, ako ju vid 
ostavi, ako više ne bude mogla? 

Omrznuo joj rad i dok sjedi na 
svojem starom mjestu kraj prozora, tako 
joj je, kao da nad njom neprestano 
lebdi sjekira ili kakav težak bat i po 
malo, po malo se spušta, da joj raz¬ 
mrska lubanju. Cesto joj dolazi, da raz¬ 
dere ono platno, da potrga konac i sve, 
sve sasitni u prah. Suze joj navru u 
oči i prsti joj se grče, al ona mirno 
veze dalje i nitko ne bi mogao slutiti, 
da se u njenoj slaboj duši sve lomi i 
kida. 

A zašto, zašto sve to? Za ono malo 

krpa, što ima na sebi, za ono malo 
hrane, što kroz dan pojede? Zar za to 
sav taj trud i napor? Koja joj odšteta 
za svu ovu muku, što joj ispija životnu 
snagu? Za koga, za što se toliko muči? 
I često bi se javila tajna, tajna čežnja, 
koju se nigda nije usudila jasno pri¬ 
znati — čežnja za djetetom. Onda bi 
barem sve to imalo neku svrhu, a ona 
nagradu za svoj trud. A ovako sve se 
gubi u ništa. 

Ta čežnja za djetetom tako ju je 
ovladala, da bi joj srce stalo bijesno 
udarati, kad je opazila malo dijete. 

Misao na »njega« sasvim se izgu¬ 
bila iz njene pameti. Kad bi se koji 
put odmarala, zatvorila oči, pa se na¬ 
slonila na oslon stolca, da malo pro¬ 
tegne ledja, pala bi joj na um slika, 
koja se u ovo doba često javljala. 

— Ona je žena — čija, ne zna 
(on je učitelj, posjednik, bilježnik — 
svejedno), — tek kuća im je na selu. 

Pred kućom je vrtić pun cvijeća, sama 
ga je zasadila sama redila. U dvorištu 
kokodaču kokoši, kroz vrata od staje 
provirila »Rumenka«, iz svinjca javio 
se bravčić, a oko nje u sobi stislo se 
par njenih sokolića; dvoje, troje, če¬ 
tvero — sve jedno drugomu do ramena. 
I sve ih je ona okrstila imenom, zove 
ih, igra se s njima . . . 

— Kako sam luda — šapne, prodje 
rukom preko čela i očiju i čas kasnije 
ne ču se ništa do zvuka igle, što se 
provlači kroz napeto platno. 

Tako prolazi dan za danom. Ljeto, 
jesen, zima. 

Opet nadošla jedna zima. Kratki, 
hladni dani. U nje se nagomilalo veziva 
cijele rpe. Božić se bliži, svaki hoće 
da svoga dariva. Ivka već skoro ni ne 
liježe, samo da sve zadovolji. 

Badnjak je. Vani praminja snijeg. 
Spušta se sumrak. U drugoj sobi kiti 
gospodja Naldć bor. Kakav bi bio božić 

bez bora! Preko puta upališe svjetlo. 
Vidi se, kako trčkaju iz sobe u sobu. 
Rede stol. Netko je unio pun koš slame 
istresao ga pod stolom, a dva se ma¬ 
liša bace na nju, pa se valjaju. 

Ivka je prestala na čas, ta svršit 
će — još ima samo jedan cvijet. Za¬ 
gledala se preda se. Ugodno joj je, 
toplo — godi joj odmor. 

Evo slike! 

Badnjak je. Ona se vrze po kuhinji, 
a za njom mala četa. Kud ona, tud i 
oni. Podvinula je rukave i zadjela ruke 
u tijesto, a kraj nje mala Ivkica, mijesi 
svoj božični kolač. Za njenim se ledjima 
dva momčića uhvatila u koštac. Stoji 
ih cika i smijeh. Ona se okrenu, da će 
ih ukoriti, okrenu se, — a u nju zine 
mrak i gluha tišina — — 

Svega je nestalo. 

Suho je zakašljala. Na vratima stala 
gospodja Nakić sa svjetiljkom u ruci i 
oprezno, nekud bojažljivo zovnu: 

— Ivka, došla je evo — je si li 
gotova? Samo još to, a onda ćeš se 
tri dana odmarati. 

— Da, da. Evo, odmah ću — i 
pridje k svjetlu, pa se prihvati igle. 

Kad je drugo jutro ustala, bilo joj 
posve neobično, što ne treba sjedati 
za posao. Prodje par puta sobom, a 
noge kao da joj zaboravile hodati. U 
glavu joj udarila vrućina, a po svim 
žilama nešto se stalo micati. Cijelo joj 
se tijelo uzburkalo, da se morala pri¬ 
hvatiti za ormar i tako pričekati, dok 
to prodje. 

— To je krv, pomisli, krv, što je 
tamo uz onaj prozor umrla, sledila se 
u mojim žilama, a sad je evo opet oži¬ 
vila. Cisto je lijepo osjećala, kako joj 
krv kola tijelom. 

Nekoliko dana poslije legla je u 
krevet. Kašalj ju slomio. Odležala je 
par tjedana. Dulje nije mogla. Ona rpa 
veziva, što se bila nakupila, poruke 

mušterija, koje su se grozile ostaviti 
ju, ako do tada i tada ne svrši istje¬ 
raše ju iz kreveta. Izvukla se onako 
slaba i nemoćna i sjela opet na svoje 
staro mjesto kraj prozora. Ruka joj drh¬ 
tala, kad se prihvatila igle i dugo je 
nije mogla zabosti u platno. 

Nekud se posve izmijenila za ove 
bolesti. Ne misli više ni o čem, ne za- 
naša se nikakvim slikama. Sve ju to 
minulo. Nadošla samo neka žurba i ona 
skoro grozničavom brzinom provlači 
iglu, kano da će kuda zakasniti. Gotovo, 
te ne dospjeva ni jesti, a kad joj se 
zamagli pred očima, pa bi morala na 
čas prestati, bode onako na slijepo 
iglom, a tijelom joj prolazi mraz i vru¬ 
ćina od muke, što je nekoliko časova 
uzalud potrošila, što se par uboda iglom 
izgubilo. 

Samo svaki dan, u stanovitu uru, 
prestane na čas raditi. Kuća joj je 
blizu kolodvora i dva put na dan pro- 

laže putnici kraj njena prozora. Osjeća 
sasvim besvjesno kad će proći. Za¬ 
hode iglu u platno, složi ruke u krilu, 
pa se zagleda na ulicu. Ruke su joj 
hladne i prozirne; po cijelom tijelu, u 
žilama, ne miče se ni kaplja krvi. Čini 
joj se, da su joj noge od leda, a ote- 
gnule se i zakopale duboko u zemlju 
kao korjenje stoljetna hrasta. »Umrla 
sam«, pomisli, »umrla, a sad ću da 
gledam, kako prolazi život. Evo ga!« 
Vlak je dojurio. Prvi je vlakovoda s ko¬ 
žnatom torbom. On je uvijek prvi. Žuri 
se kući, k ženi, djeci. A onda eto i 
drugih putnika. Muževi, žene, djeca s 
prtljagom i bez nje. Svi, svi se nekud 
žure. Idu, miču se. 

Tako prolazi život. A ona je, evo, 
mrtva i gleda, kako prolazi kraj nje; 
gleda ga dan na dan i dugo će ga 
valjda gledati . . . 

Kad se već i posljednji putnik iz- 

gubio njenom oku, uzdahne, pomakne 
se i zakašlje. 

Život je prošao. I opet se ne čuje 
ništa do zvuka igle, što se naglo pro¬ 
vlači kroz napeto platno. 

Sef oveće trgovačke poslovnice za- 
čudjeno je upro oči u djevojku, što je 
stajala pred njim i molila ga, da joj 
dopusti, da poslije podne ne dodje u 
ured. 

— Dolazi mi prijateljica — rekla 
je polako Vjera, porumenivši zamjet¬ 
ljivo zbog te male laži. 

Nu šef toga nije ni primjetio. Po- 
kimao je samo glavom u znak dozvole i 
opet se udubi u svoje brojeve. 

Vani je sipila kiša, ona sasvim sitna, 
dosadna, što tako udara u oči, kad ju 
vjetar zanese, a opet nije toliko jaka, 
da bi bio potreban kišobran. Po trotoiru 
se razmazalo tamno, gusto blato poput 
kakve crne, gadne mase, pa se pripija 

uz suknje i kožu cipela; zrak je maglen 
i gust, a svjetiljke, što gore već sada 
oko podneva, okružili široki kolobari i 
slabo titraju, kao i sam blijedi plamen. 

Vjera skupila suknje rukom i brzim, 
sitnim koracima gura se izmedju zapo¬ 
slenih prolaznika. Nu uvidiv doskora, 
da se na taj način tek polako pomiče 
naprijed, zaustavljajuć i ugibljuć se svaki 
čas, sad ljudima, sad biciklu ili tram- 
waju ili kakvim kolima i kolicama, što 
dolaze iz unakrsnih ulica — stane kraj 
jednog tramwajskog stajališta i počeka 
kola za kolodvor. 

Smjestiv se, izvadi iz žepa ceduljicu 
i pogleda: »— — druge subote pu¬ 
tovat ću kroz N. Vidim li vas na ko¬ 
lodvoru, izaći ću — ne bude li vas 
ondje, znat ću, da me ne želite vidjeti 
— pokoravam se«. 

U ostalom, ona je i bez toga znala, 
.da se nije prevarila, nu ona je ipak 
pogledala tu ceduljicu, kako ju je u ovo 

četrnaest dana svaki dan pogledala i 
čitala. Sama nije znala, zašto je to či¬ 
nila. Tako, bilo joj je čudno i kano da 
joj nije bilo jasno, da se tih par riječi 
tiče nje. Ona i koliko se mučila, nije 
si mogla dozvati pred oči lik onoga, 
koji je bio na njoj potpisan. Na časove 
kano da se sjetila njegovoga pogleda, 
usana — morala bi zatvoriti oči, da 
zadrži sliku — nu onda je već iščezla. 
Na drugim bi ljudima često otkrila koju 
sličnu crtu njegovoj, ali cijeloga si ga 
nikako nije mogla zamisliti. 

Ni časa nije kolebala, hoće li ići 
na kolodvor ili ne. Ta oni su se rastali 
kao prijatelji, a cijele ove četiri godine 
nije ni jednog mjeseca propustio, a da 
joj se ne bi javio. Istina, bili su to 
posve različni listovi od onih prije 
»preloma«, al ona je istim bila zado¬ 
voljna. Dosta joj bilo znati samo gdje 
živi i kako mu je — a kad joj je pi- 

sao, da mu je dobro i da se je posve 
umirio — bila je vesela. 

Od onoga dana, kad je prije četiri 
godine došao k njoj, otkrio joj se i za¬ 
tražio u nje pomoći; kad joj je dušu 
svoju položio pred noge, ne zatajiv ni 
najtamnije točkice; kad joj je rekao, 
da sva ona njegova pisma nisu bila 
istinita, da joj je krio istinu od straha, 
da se ona ne bi od njega odvrnula — 
Vjera mu nije mogla pomoći. 

Ona je sanjala o nekoj velikoj, moć¬ 
noj sreći bez kraja, pa kad je vidjela,, 
kako se ta sreća raspršila, nije se mogla 
zadovoljiti mrvicama. Ne, ne — radje 
ništa, radje ne poznati sreće, a sanjati 
o njoj i vjerovati, da je ima, nego lr 
misliti, da ju je našla, pa se .onda uvje¬ 
riti, da su to tek mrvice — — 

Pustila ga je, da ode. 

Ona sama se lako smirila. Kratko 
nakon toga zapala je teška zadaća. Je¬ 
dina njena rodjakinj a, žena očeva iz dru- 

goga braka, preminula nenadano, ostaviv 
petgodišnje dijete na Vjerinoj brizi. 

Dani joj od sada tekli dosta jedno¬ 
lično, i jedan je bio tako sličan dru¬ 
gomu, a tek malu promjenu na početku 
svakoga mjeseca donijelo je Karlovo 
pismo. Nu s vremenom i to više nije 
bila promjena; postalo je i to dijelom 
cijele njene jednolične okoline. U jutro 
u komptoiru, onda se pobrini za jelo, 
za malu Milicu, da bude čista i sita, 
onda opet u komptoir, poslije uči s ma¬ 
lom u knjigu — tako dan za danom.- 

Danas ko i sutra, sutra ko i preko¬ 
sutra — u neizmjernost. 

U noći tek, kad bi se s večera ka¬ 
zalo sve bliže primicalo devetoj, po¬ 
stala je Vjera nemirnijom i kao da je 
jedva čekala, da odbije deveta, pa da 
podje spavati. Za čudo ni jedna noć 
ne prodje joj bez sanja, a sanje su joj 
uvijek bile lijepe. Rijetko ih se kad sje~ 
ćala drugoga dana, ma koliko se napre- 

zala, da zadrži njihovu sliku. Probudiv 
se, čvrsto bi stisnula oči, nastojeć po¬ 
noviti cijeli san, ne bi li ga tako zadr¬ 
žala, nu čim bi oči otvorila — svega 
je nestalo. Ostao joj tek osjećaj nečesa 
lijepog. Kroz dan bi joj onda kadikad 
došlo, kao da je nedavno slušala pre¬ 
krasnu glazbu ili vidjela čaroban pre- 
dijel — nu sve je to bilo tako nejasno, 
da nije mogla znati, je V to bilo u snu 
ili joj se samo tako pričinja — i ona 
je opet jedva čekala noć, da može opet 
sanjati. U sebi je ona uvijek noć nazi¬ 
vala »svojim životom«, dok joj se za 
dan pričinjalo, kao da ona u istinu ne 
živi, nego da je tek nekakav stroj, što 
sasvim besvjesno i točno obavlja svoj 
posao, jer tako mora — — — 

Naglo je skočila s tramvvaja, pogle¬ 
dala na uricu, je li zakasnila, a onda 
se brzim korakom uputi spram kolo¬ 
dvora. Zaokupio ju nekakav nemir, po¬ 
miješan sa strahom, hoće li ga prepo- 

znati? I akoprem je znala, da još vlak 
nije došao i da njemu nema još ni trideset 
godina, zagledala se sa strahom u nekoga 
starca, koji je išao spram nje i na čas 
joj munu misao: možda je to on. Kako 
je ta misao sama po sebi bila smiješna 
i ona u isti čas bila uvjerena, da je to 
nemoguće, da bi on bio taj starac, ipak 
je tražila u njegovom licu poznate crte. 

Vlak još nije došao. Na kolodvoru 
bilo pusto. Sprodje se duž hodnika, jer 
ju stalo hladiti po cijelom tijelu od 
vlage, što joj se uvukla u odjeću. Na 
kraju hodnika, na klupi, sjedio čovjek 
i njoj opet proleti mozgom: možda je 
to on — pa podje spram njega. 

Nije mogla opaziti, da je komu 
sličan i ma daje znala, da to nije Karlo, 
nije mogla, a da ga ponovno ne po¬ 
gleda. Kao da joj nešto silom govorilo, 
da su i u njega takve oči i kosa, prem 
je znala, da su Karlove oči sive i da 

mu je kosa kestenjasta — dok je ovo 
bio plavac. 

Čovjek se čudno nasmiješi, digne 
se i ponudi joj bezobrazno ruku. 

Vjera se naglo makne, pogleda ga 
preplašeno, a onda, shvativ značenje te 
ponude, zaliju joj se oči suzama. 

U tom je času dojurila lokomotiva 
pod krov i naglo se zaustavila. Putnici 
stanu izlaziti, a Vjera ispružila vrat, pa 
brza očima preko žurećih se putnika. 
Na licu zrcali joj se strah i tjeskoba 
s pomisli, da ga možda ne će poznati. 

Još je ostalo samo nekoliko putnika, 
zabavljenih oko prtljage i ona već po¬ 
misli, da nije došao, kad začuje iza sebe 
poznati glas: »Došli ste, Vjera —« i u 
isti čas osjeti stisak njegove ruke. 

Naglo se okrene. I onda — da, 
kako je mogla u opće misliti, da ga 
ne će prepoznati! Ta isti je, kakav je 
bio onda, kad su se zadnji put rastali. 

Kako da si satno nikad nije mogla nje¬ 
govog lica dozvati u pamet! 

Casak zašutiše. Munulo im mišlju 
prošlo vrijeme i nijesu znali, kako da 
započnu razgovor. 

— Mislila sam, da niste došli, pro¬ 
govori ona, zagledav se u kaljavu cestu 
i brežuljak, što se je slabo zazelenio. 

— Bojao sam se, da vas ne će 
biti, pa nisam izlazio, dok vas ne spazih 
na peronu. 

— Vi ste mislili, da ne ću doći? 
upita ona življe, pa ga na čas pogleda, 
a onda, kao sjetivši se, kako je nezgodno, 
što još uvijek stoje na kolodvoru, podje 
polako prema izlazu. 

Ja smijem s vama? upita on još 
uvijek s nekom tjeskobom i podje ne¬ 
odlučno za njom. 

— Ali razumije se. Vi niti neznate, 
da sam ja domaćica i - - »majka« de- 
vetgodišnje djevojčice, rekne ona ve- 

selo, a onda se i sama začudi, odkud 
joj najednom taj veseli, šaljivi ton. 

Kiša još uvijek nije stala. Da ne 
idu po toj vlagi pješice, udju u tram- 
waj. Karlo se stisnuo u kut njoj nasu¬ 
prot i zagledao se u pod, a ona je 
sada tek iz bliza i kod električnog svjetla 
opazila neke promjene, kojih u prvi 
mah na kolodvoru nije uočila. Oči mu 
bile nekud upale — nu to je mogla 
biti i sjena — usnice, kano da su mu 
postale tanje i nije na njima više bilo 
onog čudnog rumenila, koje ju je prije 
uvijek plašilo. Ona si ga je u početku 
njihovoga poznanstva zamišljala hladnim, 
a njegove su usne bile takve boje, da 
joj se uvijek činilo, kano da u njemu 
gori neka vatra. Ona si sama nije toga 
znala protumačiti, tek nikako nije mogla 
u sklad dovesti ta usta s cijelim nje¬ 
govim bićem. Poslije, kad joj se on ot¬ 
krio, onda je razumjela, onda je vidjela, 
da usne nisu mogle sakriti ono, što je 

on tako vješto prikrivao. A ta usta sada 
više nisu bila onako rumena i sočna. 
Čvrsto ih je stisnuo i izgledaju tako 
suha, da sve boli. 

Cijelim putem ne progovoriše m 
riječi. Medju ljudima, što su si razgo¬ 
vorom i smijehom skraćivali vrijeme 
vožnje, kao da si oni postadoše sasvim 
tudji, i Vjera se zagleda u protivnu 
stranu u svjetlo, a nijedna je misao ne 
bijaše kadra zaokupiti. 

Kondukter zovne ulicu, gdje im je 
bilo izaći. Vjera se naglo digne, a kad 
se Karlo ni ne mače, prodrma ga za 
ruku. On ju začudjeno pogleda, kao 
da je zaboravio, da se vozi u tram¬ 
vaju i da je ona uz njega, a kad mu 
Vjera ponovi, da moraju ovdje izaći, 
te ga povuče za rukav, on kao da još 
uvijek nije pravo shvaćao. — Ipak 
izadje za njom. 

Kad udjoše u njezinu sobicu, Karlo 
se sasvim promijenio. Još ga jače za- 

okupila neka potištenost, i on se spusti 
onako u kabanici i šeširu na divan, 
složi jednu ruku pod glavu i zatvori 
oči. 

Vjera sjela na stolac kraj njega. 

Vidila je sada jasno, da se nije ona 
prva prevarila. Da nije znala, da je 
živ, morala bi vjerovati, e je to pred 
njom mrtvac. Nekakovo bljedilo ras¬ 
prostrto mu se po licu; u njoj se na 
čas javi misao: koliko li je ona tomu 
doprinijela, da je on tako daleko do¬ 
šao, i bi li ona to bila mogla spriječiti? 

Tako su joj jasno zvučile njegove 
nječi, što joj ih je onda, prije četiri 
godine govorio. Kao da ih sada čuje: 

»Pomozite mi, Vjera. Ja vidim svoju 
propast, tako ju jasno vidim, a ne mogu 
ništa učiniti, da ju spriječim. Ja sam 
kao neki kamen, što se naglo spustio 
niz strmi obronak u sigurni ponor. Po- 
gdjekad nekim zloradim veseljem gledam, 
kako juri sve bliže k propasti — a 

onda me spopada očaj rad svega toga 
i ja bih htio kleknuti pred vas, da vas 
molim za svoj život, za svoju sreću. 

— — Znate li, Vjera, kako ste mi po¬ 
stavljali velike ciljeve, kako smo sanjali 
o nekoj moćnoj pobjedi? Kad sam se 
sjetio toga, pričinjao sam se sam sebi 
polubogom — al samo čas. Onda su 
mi opet klonule ruke i glava, i postao 
sam tako malen, sićušan, kao najsitniji 
crv. Previše je to bilo za moje sile, 
preslab sam bio. Da ste vi bili uza me, 
da ste me pomogli, bodrili, ja bih bio 
uspio. Ali ne, Vjera — ja sam nisam 
ništa mogao — — 

A vi ste vjerovali u mene. Kad se 
sjetim onih vaših riječi. Kakvim zanosom 
ulijevali ste mi snage. O, Vjera, kako 
ste se u meni prevarili! Ja sam slabić 

— slab sam, ko trstika na vjetru-— 

Isprva mi je ta vaša vjera godila, na- 
punjala me nečim velikim, nu poslije, 
kad sam vidio, da je prejaka, da je ni- 


— 35 — 


sam dostojan, stalo me to tištiti, peći 
i ja sam posizao za sredstvima, koja su 
mogla barem na čas u meni tu bol 
ugušiti — — Tako sam počeo pa¬ 
dati — — 

Eto vam moje duše, bez plašta, bez 
ukrasa. Ko optuženik stojim pred vama 
— sudite mi, Vjera!« — — 

A ona? Da, ona je sanjala o »ve¬ 
likoj sreći« i nije se htjela zadovoljiti 
mrvicama — -- —! naruga se Vjera 
sama sebi uz gorak osmjeh. 

Sto je htjela od njega? Vidjeti ga 
velikim, pa da se onda može pokloniti 
pred njim i reći: i moje je to djelo i 
ja imadem od te slave dijelak? Je li to 
bila ljubav? — — Kako se je brzo 
umirila, kako se brzo predala svojoj 
sudbini — a on je trpio. 

Vjera se na čas postavila nad sebe, 
kao strogi sudjja, a onda je uhvati sa¬ 
milost i nad njim i nad sobom i učini 
joj se, kao da je sve to od iskona bilo 

tako odredjeno i nitko nije ničesa mo¬ 
gao ni promijeniti, ni zapriječiti. 

— Boli li vas štogod - —? O čem 
mislite — —? upita ona polako, ne 
znajući, što bi uradila, jer ju je njegova 
šutnja stala tištiti. 

— O ničem, Vjera ... o svem . . 
o mnogom . . . , 

Opet zašutješe. 

— Sto vam je? prekine ona šutnju. 

— Umoran sam . . , 

Vjeri se činilo ovo nekoliko časaka 
vječnost. Neponjatna tjeskoba zaokupila 
ju cijelu, nešto joj kao klještima sti- 
skalo srce. Pritisla je obje ruke na 
grud, ne bi li tako utišala ono, što ju 
razdiralo. Nekakav grč rastegne joj lice, 
usta joj se otvoriše, kano da će krik- 
nuti. Grč joj sve jače kidao laloke i 
ona se naglo digne, zatisnuv usta dla¬ 
novima. Podje do prozora, pa se opet 
vrati natrag. Na časove joj se činilo, 
da bi morala nekud trčati, da odbjegne 

tu tjeskobu, što ju davi. A nešto ju 
opet tjeralo, da pridje k njemu, da ga 
čvrsto podrma, samo neka štogod go¬ 
vori, rekne, da se makne, da ne bude 
tako, kao mrtav — — Tijelom joj pro¬ 
lazila zima, oči joj bile suhe, kanda na 
njima sve suze izgorješe. 

Zašto, o zašto je sve to? — Čemu 
je on trpio — čemu ona sve ove duge 
godine . . . 

Pritisla je čelo o staklo i kao da 
joj bol u grudima jenjavala. Uhvati ju 
nekakva tuga, samilost i učini joj se, da 
bi morala plakati i nad njim i nad sobom. 
Polako se okrene, pridje do njega i stavi 
mu ruku na čelo. 

Nije se ni maknuo, a kroz čas po¬ 
loži svoju ruku na njezinu i pritisnu 
ju jače, kao da bi tako htio upokoriti, 
ugušiti ono teško, što mu se pod čelom 
skupilo. 

Nešto joj kao potisnulo glavu, i 

jedva zamjetljivo dotakne se usnama 
njegova čela. 

Naglo se dignuo, pogledao ju po¬ 
gledom, kojega ona nije shvatila, ali 
koji joj se usjekao u dušu — poletio 
spram vratiju i nestade ga na ulicu. 

Vjera se spusti na divan, gdje je 
on čas prvo sjedio, zatisne glavu u 
dlanove, a ono, što joj je tako jako 
pritiskalo grudi, pretvori se u jecaj. 
Nije to bio onaj tihi plač, što se iz 
svjesne boli radja i ko melem privija 
uz bolnu grud — bio je to glasni jecaj 
bez suza, što se teško otkida i sa sva¬ 
kim kidaj em odnosi komad težine, a 
ostavlja prazninu, pustoš. 

Mala se Milica vratila iz škole, al 
danas nije »velika seka« htjela s njom 
čitati i izradjivati zadaće. Rano ju spre¬ 
mila spavati, a onda je i sama legla. 
Nekakav mraz prolazio joj tijelom, raz¬ 
lijevao se preko ledjiju, i ona se čvrsto 
zatisnula u jastuke — nu nikako, da se 

ugrije. Čuje redom izbijati satove i ponoć 
je prošla, a k njoj nema sna. K tomu 
ju još zaokupiše misli: zašto je otišao 
i gdje je sada? Spopada ju strašna 
misao, da mu se nije što dogodilo, diže 
se naglo iz kreveta, navlači odijelo i 
onako bosa htjela bi trčati, da ga traži. 
Vani je mrkla noć, strava je hvata i 
opet se naglo baca onako odjevena u 
krevet, navlači na sebe pokrivač i ja¬ 
stuke preko glave, da ništa ne vidi i 
ne čuje, al nešto joj svom snagom viče 
u uho: kriva si, kriva — i opet vidi 
onaj njegov pogled . . . Sva je već u 
znoju, nu nema snage, da promijeni po¬ 
ložaj, te neprestano osjeća, kao da netko 
stoji nad njom i drži bič, pa će ju oši- 
nuti po obrazu, čim pomoli glavu. 

Već se i prvi jutarnji tramwaj javio 
svojim zvoncukanjem, kad je san i njene 
umorne vjedje stisnuo. 

Ipak se prenula još prije osme. 

Opaziv, da je dan, poboja se, nije 

li možda već bio ovdje, pa i otišao, a 
da više ne dodje. 

Grozničavom se brzinom obuče, 
spremi sobu, a onda sjedne uz prozor, 
da vidi, hoće li proći. 

Kroz čas čula je, gdje su se vrata 
otvorila i naglo se okrene. Stajao je 
na pragu bez pozdrava, bez pogleda 
na nju, a onda pridje par koraka bliže. 
Odjeća mu je zablaćena, mokra, neuredna, 
vidilo se, da je cijele noći nije odla¬ 
gao, da je lutao po vani. Oko ustiju 
mu se usjekla neka crta gorkosti i jada, 
kano da ga je cijelo vrijeme nešto mu¬ 
čilo i on nije mogao inače, nego je 
morao doći, da joj to kaže. 

— Znate, Vjera — ružno je bilo, 
što ste me poljubili — govorio je, kao 
da odgovara naučenu lekciju ili nešto, 
što je mnogo puta u sebi ponovio — 
ne pogledav ju pri tom ni jednim po¬ 
gledom. 

— Ružno — da. Zašto ste išli bu- 

diti nešto, što je već bilo zamrlo? Ili 
možda volite gledati tudje muke? Noćas 
mi je dolazila volja, da vas ovim mojim 
rukama udavim. — Čemu da živite? 
Zašto ste došli pred mene? — Ja sam 
slutio, bojao sam se, a nisam imao 
snage — tako je postala jaka želja, da 
vas vidim; htio sam joj se odhrvati, 
htio sam ju pobijediti — nisam mogao. 
Pustio sam, da vi odlučite. Zašto ste 
došli, da mi još jednom stavite vašu 
ledenu nogu na vrat, da me smrvite? . . . 
Zašto? . . . 

Prekinuo se naglo, pogledao ju na 
čas začudjeno, a onda mu se pogled 
sve jače širio, crte se oko ustiju izgu¬ 
bile. Pridje polako do nje, makne joj 
ruke, kojima je pokrila oči, i zagleda se 
u nju. 

Ona je uprla svoje suzne oči u njega, 
a usnice joj zadršću, kao djetetu, prije 
nego će zaplakati. . . . 

Još je jednom stala pred zrcalo; po¬ 
tapšala si kosu, poravnala si cvjetiće 
na šeširu i zadovoljno se nasmješila. 
Onda skupi suknju, uzdigne je visoko 
i podje spram vrati, oprezno, da ne 
ošteti finog odijela u onom neredu. 

Sad još samo da sleti niz tamne, 
prašne tavanske stube, pa one trećega, 
drugoga i prvoga sprata — i eto je 
na ulici. Tu stane pred vratima, navuče 
lijevu rukavicu, pogleda po finom, tan¬ 
kom kaputiću, nije li se na njem usta¬ 
vio kakav prašak ili perce. Sve je u 
redu. Još lagašno, lijepo pribra desnicom 
skute, tako, da ne bude previsoko, al 
ne smije se ni po prašini vući — i 
onda podje. 

Podje odmjerenim korakom, visoko 

uzdignute glave. Sitna je i malena, re¬ 
kao bi pupoljče, kad ne bi bilo onih 
punih, nenaravno rumenih usana. 

Zašla je u šarenu povorku šetalaca 
na obali široke rijeke, koja se na ovome 
mjestu razlila poput jezera. 

Ovo je, naime, najmilije šetalište, 
kad zapane sunce, a po obali zasine 
mnoštvo žarulja i svjetala. I tako se 
svaku večer nadje ovdje bezbroj ljudi 
svih mogućih staleža, dobe i spola. A 
zadje ovamo i fukara — svakojaki ša¬ 
reni svijet — koji ne može svoga ša¬ 
renila prikriti finim i skupocjenim kr¬ 
pama, a ipak osjeća potrebu kretati se 
koji čas medju — finim — ljudima. 
Ovamo je zašla i Luče. 

Već je triput prošla istim putem 
duž cijele obale i još je uvijek sama. 

Došav do zavoja, zakrene u gotovo 
pusti, sasvim slabo rasvijetljeni drvored. 
Ovdje je bilo tiho i ona podje bez 
misli dalje. Najednom dopru do nje 

nekakovi zvuci, koji joj se učiniše po¬ 
znati, i ona podje pravcem otkuda su 
dolazili. 

Dopirali su iz velikog engleskog 
»bara« nedaleko obale, na uglu jedne 
tihe ulice. Podje polako onamo ispod 
arkada, zagleda u velike prozore, zastrte 
žutim zastorima. Svirača nije mogla vi¬ 
djeti, nu prepoznala je sitne glasove 
mandoline i nježne akorde gitare. Nešto 
je podidje kao sjeta i već htjede dalje, 
da se tomu ne podaje, nu nije se mo¬ 
gla otkinuti od tih zvukova, koji su joj 
pred oči dovodili njenu davnu prošlost. . . 

Pred barom bilo nekoliko stolova 
medju paomama i oleandrima. Bili su 
sasvim pusti, a ona se, ni ne misleć, 
ko o nekoj tudjoj volji, spusti na stolac. 

Konobar, koji je stajao na pragu, 
pritrči do nje, pa je nekom povjerljivom 
iislužnošću upita, što želi? 

Zar je nešto željela? — pomisli 

Luče, dok je konobar nabrajao: slado¬ 
led? čokoladu? punč? kavu . . . ? 

— Da, kavu — mane Luče glavom, 
spustiv se sasvim u duboku naslonjaču. 

S pokrajne ulice dopirao je topao 
zrak od kroz dan ugrijana kamena; 
s rijeke strujio blagi povjetarac i do¬ 
nosio odnekale veseli smijeh. Na rijeci 
drhtali su mali, svjetli čamci, što su 
nečujno sjekli valove. 

Kao opojno piće, točili se glasovi 
sa žice mandolinine, a meki muški glas 
zapjeva: »Sul mare luccica Y astro d’ 
argento« — — — 

Lucijina se kava već davno ohla¬ 
dila. Ona je potiho pratila pjevača, a 
onda se najednom veselo zasmija, stre- 
sav gornjim tijelom, kao da joj nešto 
podraživa njime prošlo. Bio je vjetar, 
koji je zanjihao paominim listom i tak¬ 
nuo joj se gole puti na vratu. Nu ona 
u taj čas nije mislila na vjetar i pa- 
omu. 

. . . Bila je mala djevojčica u po¬ 
deranoj košuljici. Za tople ljetne noći 
sjedili su ona i on na morskome žalu 
i pravili od narančina lišća čunove, pa 
gledali za njima, kako plove morem, 
dok im se ne bi izgubili s vida. 

Zotto — »muž« njezin — kupio je 
po pijesku pužiće i donosio joj u krilo, 
a ona ih navodila na konac i nizala 
tako lijepu ogrlicu sebi oko vrata. I 
baš kad ga htjede upitati: Jesam li li¬ 
jepa? — prospe joj se nešto hladno, 
ugodna niz ledja i uz nju zaori veseo, 
objestan smijeh. Za njom je stajao Zotto 
s velikom školjkom u ruci iz koje joj 
je sasuo vodu za vrat. Ražljutila se, pa 
ga i udarila šakom u ledja. A on ju 
onda uhvatio za obje ruke, čvrsto, nije 
se mogla ni maći, pa ju stao ljubiti u 
vrat, u uho, u lice. Badava se otimala. 

— Ti si moja žena — rekao je 
smijući se Zotto — ja te smijem po¬ 
ljubiti. 


— 49 


4 


Tri dana nije ga ni pogledala. 

Sjedila je sama na žalu i nizala 
pužiće za narukvicu. Već joj i dosadilo. 

Nedaleko nje, na kamenu, sjedio je 
Zotto pecajuć ribu. A 1 ona je dobro 
vidjela, da njemu nije do ribe. Navukao 
je šeširić na oči i škiljio u nju, a riba 
što se uhvatila za udicu, dugo se već 
trzala, hoteći da se otme. 

— Samo ti gledaj — mislila Luče 
— ne ću ja prva k tebi. I sapela je 
narukvicu oko ruke, ustala i uzdignuv 
ponosno glavu, stala se šetati, kao ka¬ 
kova kraljica. 

Zotto je bacio udicu, dotrčao k njojzi 
i obujmio joj koljena: Kako si lijepa, 
Luče! 

— Zbilja? rekne naivnom radošću. 
I zaboravila je, da ga tri dana nije 
htjela ni pogledati. 

Lijepa si — ponovi Zotto. A kad 
ja budem velik, kupiti ću ti ogrlicu od 
crvenih korala. 

— Od crvenih! Kao krv crvenih 
korala ? ! 

Pokimao je važno glavom, a kad 
ga je ona još malo ko u sumnji upitala, 
kako će on to moći — uspravio se 
ponosno i rekao takovim glasom, daje 
odmah povjerovala: 

— Sve ću ja moći, kad budem velik. 
U tom je času on za nju postao 
važna osoba. Kad bi joj on sada zalio 
vode za vrat, ona ga ne bi udarila. 

Sasvim se bojažljivo taknula njegove 
ruke, pa ga plaho pogledala. 

— Jel de, onda ćeš mi i haljinu 
kupiti ? — 

— Sve ću ti kupiti, štagod zaželiš 

— prekinu ju on samosvjesno. 

— Onakovu haljinu, kakovo je nebo 

— plavu, plavu sa srebrnim oblačićima — ? 

— Da. 

— I još jednu ćeš mi kupiti, jel de? 
Tamnu ko noć i posutu zlatnim zvije¬ 
zdama — ? 


— Hoću! 

— Sa dugom povlakom jel de? 

— Sa dugom povlakom, naravno — 
i na njoj će biti zvijezde. 

— Ah! kliknula je veselo Luče, od- 
vezavši svoju pregačicu, pa ju pripela 
straga, da se vukla poput povlake. — 
Ah, kako ću biti lijepa! — i sva se 
tresla od radosti, gledajuć, kako se za 
njom vuče povlaka. 

— Hoćeš me onda poljubiti —? 

— Hoću! rekla je brzo i sigurno. 

— I ne ćeš vikati —? pitaše on 
poput kakova suca. 

— Ah, ne! reče, pa se privi uz 
njega, kao mače. 

On ju strogo odmakne, pa nastavi 
ozbiljno: 

— Pokaži, kako ćeš me poljubiti. 

— Ovako! — pa se pridigne na 
prste i pruži mu usne — onda se oboje 
nasmijaše i ona stade bježati, veselo 
kličući, a Zotto za njom — — 

Zbilja se neko kraj nje nasmijao’ 
Uplašeno uzdigne pogled. 

— Vi ste se tako srdačno smijali, 
gospodjice, da sam se i ja, gledajuć vas, 
morao smijati, — govorio je smijućke 
konobar, koji ju je već dulje promatrao. 

— Kako se vi dobro zabavljate, sve 
ovako sami. — I kava vam se već 
ohladila. 

— Ah, da! — rekne ona smeteno, 
pa stade srkati kavu. 

Nedaleko nje sjeo nekakav gospodin 
i stao ju promatrati. Smetalo joj, a kao 
da ju je malo i ljutilo. Sama nije znala 
zašto. A drugda bi joj to bilo sasvim 
pravo. Pače, ona bi i tražila, da svrati 
čiju pozornost na sebe. A sad ju u istinu 
ljutilo. Morao je baš sada doći, da joj 
smeta svojim pogledima i svojom pri- 
sutnošću. Baš sada, kad joj je bilo tako 
lijepo. A sada više nije mogla slušati 
glazbe . . . Ukloniti će se, platiti će i 
otići. 

Izvadi malu srebrnu kesicu, pa je 
prinese k očima. Na licu joj se za čas 
pojavi tjeskoba. -- Sa strahom je otvori, 
pa zaviri u nju. Na to nije pomišljala, 
kad je sjela ovamo. Nu možda ipak, 
možda će naći toliko, da plati. 

Stisne je šakom, da je sakrije od 
stranoga gospodina, pa spustiv ruku u 
krilo, istrese: tri pfeniga. Samo tri pfe- 
niga! U jedan čas smisli pobjeći . . 
Ali to je ne moguće. Vidili bi ju t uhva¬ 
tili . . . Ne, ne, to se ne može. Sto da 
radi . . .? 

Gospodin kod susjednoga stola, koji 
je primjetio njenu smetnju, nagne se 
malko s pram nje i reče uz siguran 
smiješak. 

— No mala, tako sama. 

Ona ga časom pogleda ljutito, onda 
uzvine prkosno glavom, pa reče koketno: 

— Dodjite k meni, pa ne ću biti 
sama. 

/ 


— 54 — 


— Ako se ne varam, to su vaši 
zemljaci — govorio je, sjedajuć do nje. 

— Lijepo sviraju — jel? 

— Ah, meni se to ne svidja — od¬ 
govorila je brzo. Ako vam je s voljom, 
idimo odavle. 

— A zašto? Meni se baš svidja. 

— Ne, ne! — reče ona nestrpljivo. 
Onda mu dragajući pogladi ruku, pa 
nastavi slatko: Molim, platite za mene. 

— Kakova bedasta glazba! — go¬ 
vorila je smješeći, ovjesiv mu se o rame. 
Ajdemo slušati Nijemce — ljepše su 
one trublje i bubnjevi, što onako buče 

— zar ne, i vama se bolje svidjaju? 
Pa se nasmija iza glasa. 

U NOĆI. 


HAMBURG 1903. 




Već je davno odbila ponoć, kad 
smo izašli. 

Mjesečina. Topla, blaga noć, kakvu 
si tek zaželjeti možeš. 

Mjesec i majska noć! Tiho jezero 
sa snijućim labudovima. Ulične svjetiljke, 
što slatko zamiru od neke valjda samo 
njima znane sreće. Tamne kuće spokojne 
i mirne. 

Veliki, veliki mrtvi grad . . . 

Hodali smo po širokoj, danju naj- 
živahnijoj, a sada sasvim pustoj ulici i 
gledali mjesec i labudove, umiruće svje¬ 
tiljke i spokojne kuće, pustu ulicu i 
mirno jezero, pa se i nama pričinjalo, 
da bi bilo, ah, da bi bilo tako slatko 
— umrijeti . . . ! ! 

Nu, da. Uvijek treba imati na umu, 
da je to majska noć — a mi, da smo 
više od tri sata prosjedjeli u sparnoj 
kavani, okruženi rpom novina, vicblata 
i »ozbiljnih« žurnala, ni ne sluteći, da 
umjesto intenzivnog električnog svjetla, 
što zaslijepljuje oči, imade vani blijeda 
nebeska luč, umjesto zadimljenog, spar¬ 
nog kavanskog zraka mirisavi majski, 
umjesto divlje ciganske glazbe velika 
tišina prirode .... 

Hodali smo tako polako, razmišljajući 
o sreći puste ulice, o sanjama labudova, 
o smrti svjetiljke, o zadovoljstvu kuća 
i još o mnogom, mnogom, o čem se 
samo u majskoj noći može razmišljati. 

Najednom opazismo, da nismo više 
sami. 

Pred nas odnekale ispala ženska. 
Zurila se. Njezin čvrsti korak neugodno 
je odjekivao i mutio onaj lijepi mir. 

Iza jednoga ugla ispane gospodičić, 
iza drugog gospodin; iza nekakvog stupa, 

na kom se lijepe plakati, pomakne se 
tamna sjena — starac! I sva trojica 
pokročiše spram istoga cilja. 

Gospodičić bio je još samo korak 
od nje udaljen, gospodin je išao nešto 
polaganije, a starac je čekao. 

Nu u času, kad ju je mladi kavalirčić 
stignuo i valjda sasvim siguran pošao 
uz nju, vidjela se samo odlučna njezina 
kretnja, i gospodičić — zaostane. Se¬ 
kundu poslije dogodilo se isto i gospo¬ 
dinu; a dva — odbijena — koji se do 
sada nisu ni poznavali, zbližila u tom 
času ista sudbina, te su zajedno, psujući, 
otišli niz ulicu. 

U tom času zaboravismo i mjesec 
i jezero i labudove. Neobična ova zgoda, 
da žena u to doba na ulici odbija muš¬ 
karce, sasvim nas je iznenadila. 

Podvostručimo korake, da vidimo, 
što će biti dalje. 

I starac je htio pokušati »sreću«. A 
baš u času, kad je stigla do jedne svje- 

tiljke i valjda osjetila, da ju opet netko 
progoni, okrene se, da ga predusretne. 
Nu stari bio je malo ustrajniji, te je 
odlučio, ne dati se tek čim god smesti. 
Ali uzalud! 

Tako smo imali prilike vidjeti na 
čas njeno lice, i promotriti ju pobolje. 

Nu da, kad bismo ju htjeli po odijelu 
suditi, onda ju baš ne bismo trebali 
cijeniti visoko. Ali, kad se čovjek u 
sudu po vanjštini već tako često pre¬ 
vario, onda je pripravniji tražiti pod 
priprostom vanjštinom čestitu dušu, nego 
li pod finom i skupocjenom. 

Naša, recimo »interesantna neznanka«, 
bila je malo dosta ne »elegantnih« pri¬ 
rodnih forma, u kaputu, suknji i šeširu 
ne baš najskupocjenije vrste, pa to nas 
je uvjeravalo, da je sigurno kakvo va¬ 
ljano i čestito čeljade. Ali to nije dosta. 
Samo se po sebi razumije, da smo u 
istom času odlučili biti njeni pratioci 

»par distance«, a prema potrebi i bra¬ 
nitelji, čuvari, štitnici, kako hoćete. 

Nu ona već zakreće u drugu ulicu, 
koja nije baš prejako razsvijetljena, a iz 
tame joj dolazi u susret opet neka 
»tamna sjena«. 

Svakomu će biti razumljivo, da smo 
mi, pošto smo odlučili biti njeni štitnici, 
branitelji i čuvari, morali ipak biti sa¬ 
svim na čistu, koga ćemo štititi. Da je 
to dobra, poštena gradjanka, o tom nas 
uvjerava njeno odijelo. No mora se 
dozvoliti, da i na hladno puše, tko se 
jednoć opeče. Trebalo je dakle usta¬ 
noviti, gdje je ta dobra gradjanka bila 
do te kasne dobe? Valjda nam ne će 
nitko živ u zlo upisati — takvu skru- 
puloznost! Dakle, gdje je bila? 

— Sigurno se je zadržala kod pri¬ 
jateljice. 

— To bi moglo lako biti. To je 
sigurno! (U ovom sam naime času opazila, 
kako se opet sretno riješila napasnika). 

— Da, ali kako se je smjela tako 
dugo zadržati? Već je pol dva izjutra! 

— Kako je smjela! (Ja sam, naime, 
oduševljena!) Valjda je brat rekao, da 
će doći po nju. Ona ga je čekala. Pri¬ 
jateljice su se sve razišle. Brat nije do¬ 
šao. Ona ga je još uvijek čekala, a kad 
je već vidjela, da ga ne će nikako biti, 
odlučila se ići sama. 

— Ali mogao ju je tko od prija¬ 
teljičina roda sprovesti. 

— Ali možda njena prijateljica nema 
nikoga. 

— Mogla je onda ostati kod nje 
preko noći. 

Šutnja. 

— Vidiš, to je istina. 

- - Onda nije bila kod prijateljice, 

— (Tužno): Onda nije bila kod 
prijateljice. 

Zamislismo se. Gdje je bila??? 

— Čekaj, zar ne bi lako moglo biti., 
da je, recimo, radila u komptoiru. 

— Do pol noći?! 

— Zašto ne? Možda je bilo pre- 
šnoga posla, pa je morala ostati. 

— To baš nije nemoguće. 

— Vjeruj, to će biti! (opet se naime 
sretno riješila napasnika.) 

— Da, ali valjda ne bi bila ona 
sama ostala u komptoiru. 

— Pa, ostali su, recimo, i drugi. 

— Nu onda bi bila morala imati 
toliko pameti, da zamoli koga, da ju 
sprovede. 

— Vidiš, to je istina. 

— Onda nije bila u komptoiru. 

— (Još tužnije): Dakle nije bila u 
komptoiru. 

Pogledali smo se bezutješno. 

Nad nama se pokazalo blijedo mje¬ 
sečevo lice. Negdje u daljini odbijale 
ure, sa susjednog krova sneno zagukao 
golub, a golubica mu se tiho odazvala. 
U tom se času neznanka opet riješila 

jednoga »progonitelja«, a mi opazismo 
tako bolne, ah, tako bolne crte oko 
njenih ustiju, da nam se u času srce 
zgrčilo od tuge. Vidjesmo i suzu, kako 
je zasjala na njenim trepavkama i ne¬ 
čujno se odrunio biser u uličnu pra¬ 
šinu. 

— Heureka! Dijete joj na umoru 
— muž u birtiji. Nije imala koga po¬ 
slati u ljekarnu, a ne može gledati, 
gdje joj jedinac umire bez pomoći. 
Ostavila ga sa strepnjom, hoće li ga 
opet zateći živa i trči u ljekarnu, a uz 
put će potražiti muža. Kako joj se 
negdje srce grči od straha i želje, da 
što prije stigne kući, a ove besposlice, 
ove bitange, ove vucibatine ju sustav- 
Ijaju, napastuju. Kako da ne umre od 
tolike boli! Oh, ti muževi! Ja nisam 
znala, kako da ih okrstim. Najednom 
sam bila uvjerena, da su samo oni svemu 
zlu na svijetu krivi. (Naravno, svagdje 
ima iznimaka.) I sve bi bilo lijepo, samo 

da njih nema. Kakve li su žene muče¬ 
nice, najnesretnija stvorenja. Cijeli bi 
svijet morao plakati rad tolike nesreće 
— potopiti se u suzama . . . 

Oh, kako sam, kako smo plakali, 
plakali u svojim ogorčenim dušama, s te 
neizrecive bijede. Ja sam postala tako 
jaka, tako oduševljena, tako mi je po¬ 
stala jasna cijela ta emancipacija, kojoj 
sam se do sada uvijek smijala. Tako 
su uzvišene, velike, nadnaravske bori- 
teljice za ženska prava. One su apostoli, 
Mesije — ah, ja već ne znam što . . . 

I dok smo mi u takovim i još ljep¬ 
šim mislima i planovima, kojih ja sada 
više ne mogu ponoviti, brzali za našom 
neznankom, približavala se ona uličici, 
ah, tako pravo hamburški strahotnoj*) 
da se po danu ne bih usudila u nju ni 
zaviriti. 

*) U Hamburgu, u starom dijelu grada imade 
ulica sa onim starinskim, rasklimanim kućama, za koje se 
odista može kazati, da su strahotne. 

Ali s kakvim sam oduševljenjem 
sada žudila, da što prije zadjemo u nju. 

Gospodin, što ga se je neznanka već 
jednom sretno riješila, opazio je, kamo 
se ona zaputila, te je bio sjeguran za 
svoj uspjeli, pa ju je samo odmjerenim 
korakom slijedio, a mi smo već gledali 
njeno sretno lice, kad ćemo joj se u 
odlučnom času približiti, tobož, kao znanci 
i ustati njoj u obranu. Naravno, ona će 
odmah sve shvatiti, a gospodin, kako h 
će taj pogledati! 

Hahaha, blaženo smo se i tiho smi¬ 
jali u sebi. 

A onda nam opet palo na um bo¬ 
lesno dijete. Na suprotnoj kući zablje¬ 
snuše velika slova: Apotheke. Mozgom 
nam vrcnu misao: možda ipak nije išla 
po lijek za bolesnog jedinca, al ju u 
času ugušismo i odlučno pokročismo* 
Još pet koraka do strašne uličice — 
još pet koraka imao je gospodin d© 
nje. 

Sada — sada — i letjeli smo, da 
ju stignemo. 

Ona zamakne za ugao, mi za njom 
i —: pred prvom kućom iza ugla sjede 
tri kuharice, a pred njima četiri — sol¬ 
data! 

Naša se neznanka uz grohotan smijeh 
bacila medju nje i pripovijeda im zna¬ 
čajnim šaptom svoje najnovije doživljaje, 
zapadajući od vremena do vremena u 
prigušen smijeh. 

Mi smo se zgledali i — stali. 

Iza crkvenoga tornja pomolio se mjesec, 
te nas gleda svojim širokim licem i 
smije se, smije, smije. 

Ruga nam se — prevario, zamamio 
nas svojim slatkim sjajem, svojim jeze¬ 
rom, labudovima i majskom noći. I sad 
nam se još ruga! 

Htjeli smo ga pogledati, želeći, da 
ga odmah nestane, ali ugledasmo nje¬ 
govo pravo dobroćudno, široko nasmi¬ 
jano lice, pa i mi prsnusmo u smijeh. 


69 — 


Kako smo se dugo tako u troje 
smijali, neznam. 

Najednom odbije s nedalekog tornja 
tri —. Kao da je zvučilo strogo, pri- 
korno, i mi nakanismo požuriti se kući 
Gdje smo? Badava je stara varalica 
upro sav svoj sjaj, da nam pokaže i 
rasvijetli put — nismo se mogli snaći 
Ovdje nas još nikad nije bilo. 

PRIJE 

SVRŠETKA. 


HAMBURG 1903. 



Bila je nedjelja. Prva proljetna ne¬ 
djelja nakon dugih, mutnih i kišljivih 
dneva. Mirisav, svjež zrak, pun je ne- 
vidivih glasova radosti i zdravlja — 
ulice pune rumenih lica i smijućih se 
očiju. 

Marcel Nikolić gledao je ta lica bez 
osobitog interesa, onako tek, da na nečem 
ustavi pogled. A u njemu je sve nešto 
govorilo: kako su gadni, kako je sve 
to ružno, kukavno — —? i pljunuv 
s gnjušanjem daleko pred sebe — od- 
vrne se. 

Pognute glave, hodalo za njim nje¬ 
govo veliko pseto Cezar — u tom se 
času dotakne njuškom njegove ruke, a 
u očima sjevnula mu radost; Marcelu 
se pričini — ista ona radost, koja se 

odrazi vala s lica svih prolaznika i njemu 
se zgadi, pa ga odrine rukom. 

Na mostu, što je vodio preko rijeke 
ustavi se, osloniv se na balustradu. 
Pogled mu zahvati po sitnim valićima, 
na kojima se njihalo nebrojeno čamaca, 
puni vesele mladeži i zaljubljenih pa¬ 
rova. Sredinom rijeke križali mali va- 
poreti, prepuni svjetine — velegradskog 
proletarijata. 

Cezar se pružio po zemlji, položio 
gubicu na cipelu svoga gospodara, pa 
od časa do časa digne glavu, pogleda 
tužno na njega, onda na dva mala psića, 
što su se igrali sred mosta, zamane re¬ 
pom i opet se smiri, kao da su ga za¬ 
okupile turobne misli. 

Dolje, ispod mosta doplovi par la¬ 
budova, malo uzdignutih krila, te sliče 
ladjici, što mirno plovi ne znajuć otkuda 
dolazi, ni kuda ide. 

Prije dva mjeseca, stajao je uz tu 
istu rijeku, malo niže dolje — sasvim 

uz obalu. Magla se bila spustila i sa¬ 
krila kuće i drveće. Do njega je doplo¬ 
vio labud, ustavio se i gledao ga onim 
sitnim očima. Za njim drugi i treći i 
domala bila ih cijela rpa. Ko bijeli lo- 
poči, što se digoše nad jezero, ustavili 
se jedan do drugoga, gledajuć ga mirno, 
pouzdano, kano da što očekuju. Mar- 
celu se pričinilo, da bi ih trebao pomi¬ 
lovati, reći im štogod — jer kano da 
oni to čekaju. On je bio tako sretan, 
da bi cijeli svijet htjeo vidjeti sretnim. 
Život mu se pričinjao tako lijepim, kao 
još nikada. Pred očima mu redale slike 
iz budućnosti; sjajne, svjetle. Još nikada 
nije vidio toliko sunca i sreće, kao u 
tim slikama. 

Rijetko je do sada njega sreća po¬ 
sjećivala, tako rijetko, da mu se činilo 
e je cijeli život bez vrijednosti — a 
mir i sreća tek je u smrti. A onda na¬ 
jednom bio ga zahvatio val svjetla, 
grudi mu napunila nada, a s njom i 

čežnja za životom. Oh, ona moćna, jaka 
čežnja za životom, s koje mu porastoše 
krila, ojača volja, oživi duša — — — 

A svud naokolo njega bila je magla 
i tmuran zimski dan. 

U sredini rijeke, iz magle, pojavio 
se veliki čamac natovaren ugljenom, a 
na njem jedini čovjek, upiruć svom 
snagom dugu motku o dno rijeke. Tako 
se pomicao sporo — teško — — 

Sporo, teško gubio se čamac, a čo¬ 
vjeku se negdje napeli svi mišići od 
napora, al on se ipak pomicao lagano, 
lagano, dok ga nije proždrla magla. 

Marcel Nikolić bio je tada sretan, 
sretan i život mu se pričinjao tako ne¬ 
izrecivo lijepim. 

Nije li to bila osveta života za nje¬ 
gov prvanji prezir? Nije li mu zato 
prije konca utisnuo u srce taj žar, u 
dušu tu čežnju, da bude konac tim 
gorči i teži? Zar da i on tako vuče, 

da se svom snagom upire i nosi taj 
trh, koji mu ne da disati? — — 

— Ne! Čuvši Marcel Nikolić sam 
svoj glas, uplašeno se ogleda. 

Nad gradom spustio se suton. Obalu 
zaokružilo mnoštvo svjetala, a ljudi pn> 
lazili pokraj njega, žureći se kućama. 

Opet na njega navalile misli. 

— Ići, ići treba — pobjeći od sebe 

— pobjeći kud bilo — — 

Hodao je, a da sam nije znao kuda. 

Tako se našao pred kavanom u koju 
je često zalazio. Bila je skoro sasvim 
puna i jedva nadje mjesta. 

Ciganin, što je ravnao orkestrom, 
savijao se pod zvucima svojih gusala, 
ko mlada vrba pod cjelovom vjetra, a 
gusle su pričale o onoj dalekoj pusti 

— bolno i strastveno; dugim dršćućim 
tonovima, s kojih srce zamire od slatke 
boli, i kratkim i oštrim s kojih krv na- 
glije poteče žilama. 

Marcel držao u ruci novine, da za- 

sjeni lice i preko njih zagledao se u 
sliku na stijeni: Do nogu lijepe gospe 
Venere spustio se Tannhauser i sluša 
njeno pričanje — 

Sve polako uvlači mu se u srce 
tuga, htjela bi probiti prsi, a slatka je 
i gorka — kano da bi plakao za ovim 
lijepim životom, kojega treba ostaviti. 

Gusle utihnuše. Još čas bludili su 
dvoranom posljednji zamirući glasovi 
— i nestade ih sasvim. 

Sa susjednoga stola dopre smijeh; 
čudnovat — živinski. 

I opet za čas- taj gadni smijeh. 

Marcel se odvrne od slike i spusti 
novine. Nedaleko njega sjedila djevojka, 
osloniv se na rame svoga kavalira, koji 
joj nešto šaptao. Nasmijala se, a taj je 
preglasan, nenaravan smijeh dirao ne¬ 
ugodno i mnoge se glave spram nje 
obratiše. Nije bila ružna, al taj joj je 
smijeh podavao nešto živinskoga — 
grabežljiva. 

Uzrujalo ga to i nije mogao, da još 
dulje sjedi. 

Izašao je. 

Ogleda se ulicom, neodlučan kuda 
bi. U tom je času naišao tramway i on 
skoči unutra. Svejedno, kuda bilo — 
samo nek se ide, samo da ne bude sam 
sa svojim mislima. 

Kola se krenu, a za njima se pusti 
u trk Cezar izpružena vrata, spuštena 
repa. — Sto njega veže uz mene? po¬ 
mislio Marcel, gledajući ga, kako se sav 
zadahtao — i na čas mu bude žao 
pseta. 

U jednoj od najživahnijih predgrad- 
skih ulica sišao je s kola. Kao dvije 
struje tjerane protivnim smjerom, vrvilo 
ljudstvo. Kuća do kuće ovdje su vari- 
jeteji svake ruke i kazališta zadnjeg 
stupnja, gdje se za malo novca nadje 
dosta zabave. 

Pomješao se medju nje i ni ne zna¬ 
jući sam kako, našao se u jednom lokalu. 

Prostor bio sav zadimljen, polumračan, 
rasvijetljen množinom malih bojadisanih 
svjetiljki, tek sa »pozornice« udaralo 
jako električno svjetlo i sjeklo u sljepo- 
čnicama, ako se samo na čas na njem 
zaustaviše oči. 

Na pozornici u polukrugu posjedalo 
do dvadeset chansoneta u kratkim suk¬ 
njama od izbledjele, iznošene svile svake 
boje. Tijelo im nelijepo, izobličeno, lica 
nabojadisana, a oko ustiju zasjekle se 
dvije crte u smiješak. Vječni, vječno isti 
smiješak. 

Kasno je već, pa se njekojima skla¬ 
paju oči od umora i pića, te nepre¬ 
stano žmirkaju, da protjeraju san. 

— Bukelhans! Bukelhans! — zaviče 
netko i dvoranom zaori smijeh; bijesan, 
divljački. 

Na pozornicu stupio je grbavac — 
prošao dva puta binom, izbečio oči, 
rastegnuo prevelika usta i začeo pje¬ 
vati. 

Ženska, što je sjedila pred Marcelom 
— na koljenu svoga kavalira, obuhvatila 
ovoga obim rukama oko vrata, stala ga 
tresti i derati se od silnoga smijeha. A 
kad je grbavac dopjevav uzdignuo lijevo 
rame, prihvatio grbom šešir, dignuo ga 
tako malo i isplazio jezik — činilo se, 
da će se kuća srušiti od smijeha, vike 
i lupanja nogama. 

— Kako su gadni, gadni — bje¬ 
snilo u Marcelu, a nekakovo bljutavo 
čuvstvo ga zaokupljalo. 

— Dostatno je, da jedna nakaza iz- 
plazi jezik, izbeči oči — i evo ih, ži¬ 
votinje — — Nešto ga kao gonilo, da 
uhvati čašu, pa da im razbije lica, te 
gadne živinske obrazine. 

Svejeunjemu kipjelo, agrbavacje dalje 
pjevao i oni su se dalje cerili- 

Onda, kao da je netko pokraj njega 
rekao tiho: Prava samoubilačka špilja. 

U tom bi se lokalu morali sastajati sa¬ 
mo ubice prije svršetka — 

Protrnuo je. Ogledao se. Sve je 
utihnulo. 

Grbavca više nije bilo, a na pozor¬ 
nici je stajala ženska u zelenoj haljini. 
Vjedje joj bile tek na pol otvorene, 
noge joj klecale. Bila je pijana. Dobaci 
rukom poljupce, nasmije se glupo i 
stane deklamovati pjesmicu o tuzi majke, 
kojoj je umrlo dijete. 

Bila je žalosna pjesmica i nitko se 
nije mogao smijati. 

U Marcelu se nešto kidalo; kano da 
će mu se raspući prsa, oblijati ga suze 
— dizalo se sve više, a kad je došlo 
do grla, rastegne mu se lice i grčevit, 
gromoran smijeh otme mu se iz ustiju. 

- - Pijan je! Pijan je! poviče netko, 
pokazav na Marcela, pa mu se stane 
smijati, a za njim i svi ostali, poustav 
na stolove i stolce da bolje vide. 

Smijeh se sve više širio, a iz toga 
se smijeha isticalo jedino tužno zavi¬ 
janje Cezarovo, koji je, postaviv prednje 
noge na stol, lizao ruku i čelo svoga 
gospodara. 

POVRATKU. 


ZDENCI 1901. 




Išli smo šumom. Gusta crna tama; 
ne vidi se ništa i opet — vidi se 
mnogo. 

Vraćamo se stazom. Na mjestima 
potkrala se kroz granje blijeda zraka 
mjesečeva — i opet mrak. 

Iz mraka dižu se prikaze. Slatke, 
čudne, strašne . . . Natječu se, hvataju 
i nestaju. 

Slatke prikaze! Mame mi smiješak 
na usne i osjećaj sreće. 

Ta draga prošlost. 

I tada smo hodali šumom. Bila je 
noć, a lijetale su krijesnice, ko male, 
lude svijećice; mi smo ih hvatali, a ti 
si mi ih stavljao u kosu — plašio me 
prikazama. A ja bih se stisla k tebi — 

I bila sam sretna. Tako je bio drag taj 
osjećaj, da imaš nekoga, tko te brani. 

I sada vidim prikaze; strah me hvata, 
al opet odvažno stupam napred. 

Preda mnom trči naše crno pseto. 
Trkne korak, dva, — onda se ustavi i 
čeka, dok ga stignem. Pa opet podje. 

Danas nema krijesnica i nije topla 
noć. 

Jesen je. 

* 

Izašli smo na čistinu. 

Za nama iza gore digao se pun 
mjesec i obasjao malo selo, što drijema 
pod nama. 

Sveti se mir nadvio nad gore, nad 
selo, nad sve — 

Sjeli smo na ledinu i gledamo . . . 

A onda se sa drugoga brijega javi 
pjesma. Pjesma iz punih ženskih grudiju. 
Nije radosna — al glasna je i kao da 
se teško otkida. Ko jauk nad mrtvacem, 
ko krik ranjene ptice. 

Pjesma, u kojoj je cijela povjest 
ženske duše s onim vječitim i istim: 

»— — — čuješ li Marice — —« 

Iz doline, kao za odgovor, razlijegne 
se tiša pjesma muškarca. 

Monotona je i laka: sigurna. Tiha je 
i valja se dalje, dalje . . . 

I opet sa brijega prekidana, glasna 
naricaljka, a kad se slučajno sastanu, 
kao da se bore i muče, dok opet ne 
izadje sam laki, jednolični napjev. 

Naše crno pseto pritislo je glavu uz 
moje koljeno i nemirno pogledava u 
mene. Taknem ga lagano rukom — i 
ono se smiri. 

— Podjimo — javljaš se ti. 
Podjimo. 

JEDNO NEDJELJNO 


POPODNE. 

SLIČICE SA SELA. 


MONAKOV 1904. 



Vrućina. Sve je nekud tiho i ko sve¬ 
čano — sve se smirilo. Preko puta, u 
babe Marice avliji polegla njena Ru- 
menka u hlad kestenov, pa preživa. U 
grabu se uvalio šareni bravčić; sve 
stenje i uzdiše, ko da teret vuče. I ko¬ 
koši se stisle negdje pod svinjcem u 
hladu — svemu dojadila vrućina. Samo 
se mačak ispružio na stupu od vratiju, 
na najvećoj žezi. Godi mu. Lagodno se 
proteže, zijeva — i okrene na drugu 
stranu. 

Negdje u dnu sela javio se ćuko, 
a kroz čas začuje se knezov glas: na 
z&povid ljudi! na zapovid! — i što se 
više bliži, kao da se osjeća, gdje sve 
oživljuje. Vratila se valjda prva kola iz 

Broda i donijela iz općine »zipovid« i 
poštu. 

Sada će on tako proći cijelim selom, 
dok sakupi ljude. 

Zaškripaše drvena vrata, a na njima 
se ukaže baba Marica. Zijevne glasno, 
otare si pregačom lica i prihvati bakrač 
sa napojom. Trknula malo njim o stubu, 
a bravčić skoči, kanda si ga nožem — 
pa knjoj. Viče, cvili, hvata ju za suknju 
ne može se ga obraniti. 

— Ideš nesrećo, ubiću te — ma 
ideš li — u! pa se baci klipom za njim. 
Ajd, Rumenko, rodjena moja — ajde 
ljubo, ajde — — O, kurjak te pojio 

— ma privalit ćeš mi koto. Ubiću te 

— znaš, da ću te ubiti — —! 
Rumenka se polako pridiže i pridje 

k valovu, a baba s velikim kdcem tjera 
bravčića. Sad reče koju Rumenki, onako 
od dragosti, da joj bude sladje piti, pa 
opet drekne na bravčića i zamane kocem. 
A Rumenka samo pije i sa strane po- 

gledava onim svojim velikim, milim 
okom. 

Iz susjedne avlije izveo djed Musića 
svoja tri konja. Vodi ih na potok, da 
ih napoji. Stari su već — e, al dok 
njega, dotle i njih, a sin neka onda za 
sebe kupuje druge. 

— Vrućina seko — 

— Bome vrućina, neznaš drugo van 
lezi, pa spavaj. 

— A kaki je to u tebe bravčić — 
je r to za pečenicu? 

— Da. Za svetu Anu. 

— E, pa dobra će bit. 

— U, gade — ubiću te! poleti baba 
za bravčićem, koji se, dok ona u raz¬ 
govoru, tisnuo do valova i zagnurio 
glavu u napoj. 

Vrućina malo popustila. Gore od 
crkve začuje se dCida. To je Štipa Ju- 
rišin — najbolji gajdaš. Sad će kolo. 
Kupi se mladjarija. 

Idu cure. Sve se njišu u bokovima. 
Na nogama im crvene čarape i cipele 
ulaštene — samo se sjaje. Smiju se i 
brblju, a sve im se nekud žuri. E, duda 
se čuje, a Štipa će svirat. Bit će kolo, 
košto samo biti može. 

Ozdola iz sela ide nekoliko starijih 
ljudi. Puše i razgovaraju, mašu rukama 
— pa stanu. Ko, bolje se razgovara 
ovako, nego u hodu. 

Opet podjoše. Knez nešto pripo¬ 
vijeda, a oni slušaju, samo će kad koji, 
da se javi. Evo ih do pred kuću babe 
Marice. Tftd će baš da stanu, ko če¬ 
kati će dok se drugi skupe, pa će onda 
svi u rpi do crkve, da čuju »z^povid«. 

— A šta, eto, nikako to nije — 
poviče knez, a oni drugi kimaju glavom. 
Nekoji čak i lule izvadili, pa se zami¬ 
slili. 

— Molim ja vas, kad ja ne dobijem 
zapovidi do druge nedilje! Kaki je to 
onda poso? — opet će kroz čas knez. 

— Pa šta se on išo mišat u to? 
Nije to za našeg čovika, dopre iza nji¬ 
hovih ledji i medju nje stupi čiča Mijo 
u sasvim bijelom prsluku. Zna on o kom 
se to govori, ma da nije čuo cijeloga 
razgovora. 

: — E, pa nije on, al oni su njega 
baš prisilili, 

— Pa tko bi mene mogao prisiliti, 
kad ja ne bi tio? javi se Marko Zolića, 
koji je do sada mrko šutio. S Markom 
nema šale. Bio on soldat. Razgledo se 
po svijetu, bio i u Bosnoj za »kupacije«! 
Uvijek je mrk, samo mu oči zirkaju svud 
uokolo. Kažu ljudi, da u Marka ima no¬ 
vaca — ali ko bi to mogo znat? Kroz 
šešir mu malo čupe proviriše, ko htjele 
bi i one malo vidit božjeg svijeta. Marko 
se s tim svojim šeširom ne rastaje valjda 
ni kad spava — a čupa ne striže van 
o svetoj Ani, prije goda. 

Knez: E, tko! Pristojnik! On njega 
pozvo prida se, pa kaže: Ca Iva, ja oću 


97 


7 


da vi budete načelnik. — A on njemu: 
Poglaviti, molim lijepo, nisam ja za oto, 
ja imam svog grunta. — A pristojnik 
odreže: Ja to oću — jeste razumili! 
Napišite molbu i pridajte. 

Marko: Baš je bio lud! Ne bi se 
ja dao prisilit — i pljucne baš onako 
ljudski preda se. 

Knez: E, ne bi ni on. A1 onda žena 
na njega: pa šta ti ne bi — pa bit 
ćeš gospodin, brati ćeš mjesečinu. — 

Ostali medju se: E, to je vidiš — 
žena! Ma žena! Eto žena! 

Marko: A1 kazuje svit, da je pri- 
stojniku već dosta. 

Knez: E, pa kaje se, što je starog 
otpustio. 

Ostali: A baš je bio valjan stari — 
(načelnik.) 

Knez: Ljudi, vridio je zlata za našu 
općinu. 

Marko: Kažu, da pristojnik sve lasi 

čupa, pa jauče: što sam uradio, što sam 
uradio. — 

Ciča Mijo: Najpotlin će oni njega 
morat’ skinit’. 

Knez: I oće! A da šta drugo znadu? 

Svi zašutiše i zamisliše se. 

— I, ljudi, baš od ovo neko go¬ 
dina sve u nas krenilo na zlo — opet 
će knez. 

— Baš da je. Otkako onaj bilježnik 
pokrao našu općinu, sve okrenilo na¬ 
opako — potvrde drugi. 

Knez: E, ljudi, al šta je blagajnik 
čovjek — toga nema. Da nije njega, 
propade naša općina. 

Marko: Vidit će te vi, šta će još 
doći. — 

Knez: Dobro bome ne će. 

Marko: Samo se vi sjetite moji riči. 

Ca Mijo: E, a tko bi to zno. 

Marko: Cut će te vi — I kao da 
je u njem nešto uzavrjelo stade vikati 

— II šta je ovo! Kaki je to gospodin, 
šta li je — u našeg meštra?! 

Ostali se pogledaše: Ma, da, kaki 
je to gospodin? 

Ča Mijo: Ma, ljudi, ja čujem gdje 
svit govori, da je to špijun. Bil da li 
to moglo biti? 

Marko, stade skakati: A da šta je 
van špijun! Pokazat ću ja njemu. 

Ča Mijo, malo nesigurno: Vald’ ne 
bi smio bit u meštra, da je špijun —? 

Marko: E, meštar —. Meštar! Ne- 
znate vi, tko je meštar! 

Ča Mijo: Pa tko bi bio? Eto me¬ 
štar je! 

Marko: Ti s’ luda! A1 kazat ću ja 
vama tko je meštar. Eto — meštar je 
anarhist! 

Seljaci se zasmijaše, ko čudo im, 
što to Marko pripovida, a mladi jedan 
deran — »Luta« Janjin, koji se uvijek 
miješa medju starije ljude, a još nije ni 
opetovnice svršio — poviče: 

— Alaj mi Marka! Pa otkud bi ti 
to mogo znat! 

— Otkud?! E, draško moj, ne za- 
rijem ja glavu u šino, pa spavam vazdan, 
ko ti. — Sta meštar uvik onoliko knjiga 
dobiva? A?! 

Ca Mijo: Ma jest, ljudi, što li on 
ono uvik piše. -— 

Knez: Ma baš, kad je od toga divan. 
— A jest taj meštar njekaki čudan. 

Ostali medju se: I jest. Drugi su 
meštrovi uvik s ljudma. — Eno pokojni 
Svaganović. — O je, koliko smo mu 
se nasmijali. 

Knez: Pa on bi s ljudima i na ra¬ 
kiju i u kolo — pa i s drugim se me- 
štrovima i majstorima pohadjo — a ovaj 
ni skim. 

Marko: Kažem ja vama, šta je me¬ 
štar. 

Dok oni tako u razgovoru, sakupilo 
se još ljudi. Neki posjedali uz plot i u 
grabu, a neki ostali stojeći. Iz donjega 

kraja, po srijedi ceste, bliži se opet 
netko. Jednom se rukom prihvatio ko¬ 
ljena, ko laglje mu je hodat, pa tako 
sagnut po malo ramlje. Za šeširom mu 
jagode i kitice šumskoga cvijeća. To je 
Savo Tešin. 

Čim ga opazišc, stanu se smijati — 
bogzna što im se dopalo. — A on baš 
lijepo pridje do njih, pa pozdravi. 

— Faljen Isus i Marija! 

A što si ti, Savo malo labav! — do¬ 
vikne smijućke knez i uzvine svoj lijepi 
plavi brk. 

— Boli me noga. Eto vidi — i 
odma diže hlače, pa pokazuje. 

— Pa šta je to tebi? 

— A zar ja znam? Od Boga je. 

Ča Mijo: A je 1’, Savo. Je 1’ istina, 
da je onaj, šta je kod meštra, od tebe 
načinio figuricu? 

Savo: Jć — jć. 

Knez: Pa kaki si? 

Savo: Eto, ko živ. 

Marko: A šta će njemu to?! 

Savo: A zar ja znam? 

Marko: E, jel! A plati li on tebi 
za oto? 

Savo: Da — da. 

Marko: Eto vidi! Zar je on lud, da 
bi badava izdavo novac! Špijun vam je 
to — al vidit će te vi već, šta će biti. — 

Još Marko u riječima, kad odjedne 
ušuta. Iz školske avlije izašao učitelj sa 
svojim gostom i podjoše gore spram 
crkve. 

Dižu se i seljaci, pa će polako preko 
grumenja, što ga ispeklo sunce, spram 
gornjega kraja. 

Tu se već sakupila sila ljudi. Sta¬ 
riji posjedali oko crkvene ograde, pa 
puše i divane, žene se pružile ondje u 
lađu, pa gledaju mladjariju, što je ne¬ 
daleko na čistini, na najžarčem suncu 
uvatila kolo. Peče sunce, Bože, misliš, 
ispiti će im mozag. 

Crvene se lica, ko jabučice; znoj 
sve ćurkom teče, a momci petama o 
zemlju, da sve tutnji. Pa povuče kolo 
sve do gajdaša, savije se, zavrisne, pa 
opet natrag — i u okrug. Gajdaš Štipa 
naherio šeširić na ono jedno oko, što 
mu ga zrno probilo, puše u kozu, pa 
sve i on s kolom poskakuje. E, nemož’ 
da gledješ mirno. Danas Manda vodi. 
A što je Manda Tadina — toga više 
nema! Kad zažmuri očima, skupi usne, 
kroz zube zazviždi, pa zapjeva: Aj, kaka 
sam bila i rumena — i poskoči, pa 
povuče kolo; — momci da polude. 

A baš danas lice joj se sjaje, oči 
igraju — rastopiti će se od dragosti. 
Ej, nije šala; Joza Tomičin najači momak 
u selu uvatio se do nje, a Fema Pe¬ 
trova pozelenila od Ijutavi. Mandi sve 
srce poskakuje, a nemož jezika umirit — 
bit će vraga! Manda je započela, al ni 
Fema ne će da zaostane — prepiru se 
sve u pjesmi. A momci i djevojke po- 

mažu obadvojima i sve misle, tko će 
koga nadpjevati? — 

Malo podalje u hladu sjeo učitelj 
na jedan panj, a kraj njega namjestio 
prijatelj mu svoj slikarski stalak, pa 
slika. 

Nekoliko se ljudi primaklo, pa gledju 
sa strane, razgovarajuć nešto po tiho, 
a Savo, u kog valjda uzmanjkalo du- 
vana, prikučio se sasvim iza ledjiju, pa 
sve pazi i čeka dok gospoda bace či¬ 
kove. 

--- O, Savo, zar si ti tud? 

— Jelte, gospodine, a šta će ovo 
biti? — pristupi Savo do njih, razma- 
tajuć čik, da ga strpa u lulu. 

— Vidiš — slika. 

— Jelte, gospodine, a kud će ori 
s tim? 

— Pa kud bi, objesit će o duvar. 

— Šta će to biti?! — izdere se 
Marko, koji se najednom odvažno 
približio — i udari rukom po platnu. 


— Čovječe božji, zamrljat će te mi 
sliku. 

— Sta će to biti, pitam ja tebe! 
opet će Marko. 

— A gdje smo- se mi, kume, po¬ 
bratili — okrene se slikar k njemu, pa 
ga pogleda nasmješljivo. 

A1 nemož ti Marka smesti. Uvjeren 
je on, da je u pravu, pa sad da sam 
ban dodje pred njega, ne bi ga stavio 
u nepriliku. 

— Sta će to biti, reci! — Plan, 
jel ?! 

— Kaki plan? 

— Znam ja već kaki! — Eto plan 
od našeg sela! 

— Pa šta bi njemu plan od našeg 
sela? 

— Zna on šta bi. A znam i ja. A1 
prisjest će njemu praviti planove — i 
Marko digne šaku, pjjune, pa se vrati 
opet k drugima. 

— Pa šta će to vama, gospodine? — 

upitat će čiča Mijo, ko malo miroljubivo, 
slikara. 

— Dopada mi se, pa hoću da imam. 

— A vama se baš naše selo do¬ 
pada? — — E, pa nije rdjavo naše 
selo. Samo da nije bajir — — 

— To je baš i lijepo na slici. Vi¬ 
dite, tako će se moći cijelo selo nasli¬ 
kati — prihvati učitelj. 

— Ma, gospodine, razumim ja, što 
vi kažete. A oće Y on za oto dobit 
šta ? 

— A šta bi dobio, ča Mijo? 

— A šta ja znam — Novaca — 
šta li? 

— E, pa dobije se za oto i novaca. 
A1 ovo ću ja objesit u moju sobu. 

— A tako što. Onda će to ostati 
vama? — A recite vi meni, gospodine, 
je T istina, da ima vaka figurica od 
Anke Musića —? 

— Nema od Anke, van od Save. 

— E, znam ja, da ima od Save. 

A1 kažu, da ima i od Marka Zolića i 
od Anke i — ma, da je već po sela 
gotovo. 

— Nema, ne, ča Mijo. Samo od 
Save. 

— Ma tako vi meni kažite. — Pa 
šta li je on to baš Savu ? Zar mu se 
Savo najbolje dopo, šta li —? 

— Pa zar nije zgodan? — nasmija 
se učitelj. 

— Ma onaki kljakavi i truljavi- 

Ta zar nije? Baš je svakaki . . . 

Sunce se stalo spuštati, pa uprlo 
baš koso. Ne može se više slikati, pa 
će i oni malo do kola, da gledju. I 
ljudi se već napripovijedali o svem i 
svačem. I što je bilo i što će biti i što 
nigda ne može da bude % 

Knez poslagao papire, pa sve još 
nešto pregledavajuć bliži se kolu, a 
Marko, ta za njim. 

— Eto, gospodine, knjige — knez 

će, izabrav nekoliko pisama, a Marko, 
ko zmaj: 

— Kakove su to knjige! 

_ ?! _ 

— Vidit ćemo mi već, kakove vi 
to knjige dobivate — zagrozi se šakom, 
mrk, kao usud. 

— Bome, Ivša, eto žandara po te 
— nasmija se knez mladom momku, 
koji baš htjede, da se uhvati u kolo. 

— A šta je? — Zastane Ivša, pa 
podje uz kneza spram crkve. 

— Eto, gle, šta je. Dvaput te zvali, 
a ti ne došo. Sad će oni po te. 

- - Nisam ni zno. 

— Pa to je. Danas došle obadvi 
pozivnice. Da budu prvo poslali. — 

— A, od volje im — slegne Ivša 
rameni. 

— Je T to rad babe Klare —? 
Ciča Mijo baš sve znati mora. 

— VakT je. 

— He, he, he, baš si bio mudar. 

Otreso babinu krušku, pa prodo mošt, 
a ti babo zijevaj — nasmija se baš od 
srca čiča Mijo. 

— E, Ivša, spremi se — porugljivo 
će knez, a Marko ga prekide pakosno: 

— Ne će sam. 

— A da ko će s njim? ’Oš li ti? 

— Znam ja već, tko će. 

— I — i, pa ti Marko baš sve 
znaš! — približi se ča Mijo, ne bi Y 
još više doznao. 

— A je T Marko, kud si ti ono 
noćas žurio? — zašapće Savo. 

— Kud sam? Vidit ćeš. 

— Vidio sam te, kad si se jutros 
vraćao odnekale — opet će Savo, ko 
tajinstveno. 

— Alaj, ljudi, al će bit komendije! 
— skoči Marko, tarući si zadovoljno 
ruke, kao da se sad na ima nešta izvan¬ 
redna dogoditi. Ljudi poustajali i sku¬ 
pili se oko njega, da čuju, što li to 
Marko zna, a oni ne znaju. A Marku 

sve srce raste od radosti, kako će sve 
zablenuti. A1 ne će on da odma sve 
kaže. Samo se grozi šakom i viče: Po¬ 
kazat ću ja njemu, kako se plan vadi 
od našeg sela! 

Sta li je to Marku, misle ljudi, a 
ne znaju, kako bi iz njega izvukli. A1 
da, Mijo, kad on sad ne bi saznao, šta 
to Marko ima — ta bi si jezik pregrizd. 
Privuče se do njega, pa će znalično. 

— A šta ćeš? 

— Sta ću?! Javio sam — otsječe 
Marko, kanda si nožem, pa pogleda na 
okolo. 

— A koga si javio? — nasmija se 
knez. 

— Koga?! — Meštra i onog dru¬ 
gog- — 

— Je si P ti to noćas? — gurne 
ga Savo laktom. 

Marko potvrdi glavom, pa nastavi 
važno: Dat ću ja već njima! Kad smo 

mi bili u Bosnoj za »kupacije« naidemo 
mi na otakoga. 

Naš stražmeštar samo: »auf«, a mi: 
pucaj! Ni danio nije više. 

Mijo: A zašto ste ga? 

Marko: Vadio plan, eto ko i taj — 
pa sl6 u druga carstvo. 

Savo: Pa šta to treba drugom caru? 

Marko: Zna on, šta mu treba. Eto, 
bit će rata. A on onda sve po planu 
zna s koje mu je strane laglje navalit. 

Mijo: A meštar kaže, da će to njemu 
bit, da će vjesit u sobi. 

Marko: Nije meštar lud, da bi tebi 
išo kazivat. — Šta će mu baš naše 
.selo?! — Ima ljepših figurica, što maj¬ 
stori po selu nošaje, pa mogo bi si 

onaku kupit-A de ti meni reci, 

zašt’ bi on baš čilo selo —? Marko 
potrča do panja na kom je prije sjedio 
učitelj sa svojim gostom, a i drugi po- 
djoše za njim. 

E, gle, odavle se baš najbolje vidi 
— čili plan. 

Ivša se postavio iza njega, pa i on 
gleda: E, ljudi, ima Marko pravo. Pa 
mogo je on iz koje druge strane uzet, 
a ne baš vudikar. 

Marko gleda slavodobitno: A?! — 
A zašto on to pravi na platnu?! Jeste 
vidili! — Sve su figurice od papira — 
a on na platnu. A?! Poznam ja to — 
tako je i onaj. — Papir bi se poderd, 
a ovo ne more. 

Knez: Čuješ, Marko, kažu, da je i 
tebe metio na platno. 

Marko: I je. Sve će on nas metit. 
Već ima po sela. — I tebe je. — A 
onda će to sve lipo zavit, pa poslat 
drugom caru. 

Savo: A je T, Marko, mord’ je to 
onaj isti ? 

Marko ga prezirno pogleda: Ti s* 
luda! Gdi bi bio, kad smo ga ubili. 

Savo: A je 1’, Marko — 
ovog ubit? 

Marko: E, bome, ne fali mu. IF 
štukauz, iF zrno. 

Sunce zapalo. Lijepa je ladovina. 
Kolo se malo razredilo. Odoše cure, 
da se presvuku. Samo neke, kojima nije 
žo svečanoga ruha, pa žene, koje tek 
dodjoše, još uvijek igraju. Štipa gajdaš 
objesio svoju kozu o šljivu, pa se i on 
uvatio u kolo, nek i on malo poigra. 
Naduvat će se još do potlam ponoći. 
Iz duše, ne igra se tako lipo uz To- 
minu tamburu, ko uz dudu, al nek se 
dite malo uči svirat. Ne more ni Štipa 
uvik. Pa tko bi onda, kad Stipe ne bi 
bilo! 

Momci se malo uzobistili — sad će 
oni svakojako: Ajd, sad ćemo po br- 
čanski, pa po odvorački. — Sviraj 
Tomo! Ej, Tomašu! —Al ipak najvole 
po zdenčanski — to je ko najljepše. 


Starije žene odoše, da namire go¬ 
veda i bravce, pa će se onda opet 
vratiti, da još koji čas posjede uz mla- 
djariju — a onda će u krevet. E, sta¬ 
rost, starost. — Nije to, ko nekad, dok 
si bio mlad. — Sad moraš u krevet 
tako reći s kokošma. — A mladež će 
do zore. Pa nek im je. Samo jednom 
si mlad — — 

Ozdola iz šljivika dovukla se žena 
Tome Kuzmanovića, pa sve nekom do- 
mahuje; ko ne da joj se bliže. Onda 
se došulja iza učiteljevih ledji, pa zovne 
tiho: gospodine. — I opet mane rukom. 

Ovaj se digao i pošao spram nje, 
a ona ga uhvati za rukav i povuče na 
stranu. Ogleda se uokolo, ne sluša li 
tkogod, pa zašapće: 

— Je I' onaj od sigilacije? 

— - Tko —? zapita učitelj, ne shva- 
tajuć, što ona to hoće. 

— Ma onaj gospodin — i pokaže 
rukom slikara. 


— A što vi to pitate? 

— Ma je r on od sigilacije —? 

— Kako — od siguracije ?! začudi 
se učitelj. 

— Ma, da. Kažu, da je jučere plan 
od našeg štaglja uzimo. Pa se mi bojimo, 
da nije njega sigilacija poslala, što nismo 
već dugo platili — 

— Ta nije. To je moj rod — na¬ 
smija se učitelj. A ženi sasvim odlanulo. 

— O, a ja se već pripade, da će 
nam štagalj muntati — 

— Kneže, o, kneže! — dotrkao mali 
Čedo vas zaduvan. 

— Evo žandara. 

Marko, kanda ga tko nožem, skoči 
na put pred njih. Za čas evo ga s dva 
žandara, pa ravno spram učitelja. Po- 
gledav ga slavodobitno zgrabi slikara 
za rame, da mu nebi uteko, pa poviče ; 
Evo, to je! 

Žandari se pogledaše, ko pitajuć, a 
onda se jedan okrene učitelju. 

— Oprostite, gospodine, imademo 
nalog, da nekog sumnjivog čovjeka, 
koji se nalazi u selu po nekom tajnom 
poslu, dovedemo u kotar. 

— Ako vi pod tim mislite mog 
prijatelja, onda vam je bio trud uza¬ 
ludan. On je kod mene i za njega ja 
odgovaram. 

— Ako je tako, onda vi preuzimate 
krivnju na sebe — reče žandar i oba 
pozdrave, pa da će otići. 

Marko, koji je sve čekao, što će to 
sada biti, skoči bijesan, pograbi žan¬ 
dare i otimljuć se s njima stane vi¬ 
kati : 

— I vi i vi s njima držite! — A1 
pokazat ću ja i vama! Valaj će vas 
stajat vaše službe! . . . Držite ih, ljudi, 
da ne uteknu. — — 

Svi se bili sakupili oko Marka, al 
nitko da mu pomogne. Neki se smiju i 
rugaju, a Marko bijesni; grozi se šakom 


žandarima, koji mu se oteše, pljuje oko 
sebe, grdi i općinu i kotari cijelo selo. 
Onda nabije šešir na oči i mrk kao vuk 
otputi se cestom spram svoje kuće. 

NEDDINA 

PO VJEŠT. 


HAMBURG 1903. 




Na jednoj od osamljenih klupa ne¬ 
velikog lječilišnog parka počivala je 
mlada gospodja. Svjetla haljina, što oba¬ 
vija to slabašno tijelo, čudno je prista¬ 
jala onom mirnom izražaju njena lica. 

Svud naokolo bilo je pusto, samo 
se vjetar poigravao hrpicom suva lišća. 
Od časa do časa spustio bi se koji ve¬ 
liki, izgorjeo, zgrčen list. 

I opet je tako jedan pao. Polako 
se spustio na njeno rame i kliznuo joj 
na krilo. 

Prestrašeno se zazurila u njega. Ni 
da okom trene. Oko ustiju tek nešto 
joj zadršće. List je ležao miran i zgrčen, 
onako tamno smedj, izgorjeo od sunca, 
ko kakva mrljana njenoj svjetloj odjeći. 
Onda se vjetar zaletio kroz njezinu ko- 

su, poigrao čipkama na grudima i list 
nečujno padne na stazu. Nedda se pre¬ 
ne i kao oslobodjena od teška tereta 
protegne mučno tijelo i uzdahne. 

— — Poput lukava, objesna dje¬ 
čarca, što se povalio na zemlju, šu- 
Ijajuć se tako, da iznenadi svog su¬ 
igrača, zatrčao se vjetar, zgrabio izne¬ 
nada izgorjeli list, osovio ga na čas, 
kao da mu hoće reći: ja sam to — 
pogledji me — onda ga zahvati i po¬ 
nese korak dalje. 

Nedda je nepomično gledala tu malu 
igru i samo joj se strah zrcalio u du¬ 
boko upalim očima. 

— — Opet se uhvatiše u koštac. 
Jadnik, zgrčen i suv, njiše se kao sta¬ 
rac, komu klecaju koljena, a onaj drugi 
sve se smješka i igra, ko mlado, objesno 
mače. Podvuče mu se pod ledja, digne 
ga u zrak i prevraća njime, kao da ga 
odbacuje s ruke na ruku. Na zaokretu 
u drugi drvored, spusti ga na zemlju, 

osovi na suhu peteljku i kao da ga je 
drugom rukom udario u šiju, svine ga 
na čas — i nestane ga u zavoju. Bilo 
je, kao da se još na rastanku duboko 
poklonio i tako se oprostio. 

Gospodja Nedda dugo je još gle¬ 
dala u ono mjesto. Najednom joj sta¬ 
doše pred očima potitravati žuti kolo- 
bari, pa sve veći crveni i onda se ra- 
zidje sve u tamne mrlje. Naglo se osovi 
i prihvati rukama naslon klupe. 

Ovo je već treći put, što ju je ovako 
zahvatila omaglica. 

— Dakle se u istinu razvija neka 
bolest. — A još do nedavna nije mogla 
vjerovati u kakovu opasnost. 

Mozgom joj prodju sve one muke, 
što ih je u potonje doba prepatila. 
Sjeti se onih besnenih noći, kad je oče¬ 
kivala njega, pa opet onih, kada ju je 
san bježao i ako je on bio uz nju. Sve 
joj to prodje časom ispred očiju. I ko- 

načno posljednji dani prije njena dolaska 
ovamo. 

Sve njegovo znanje, sva njegova 
briga ne bijahu kadri utišati ili usta¬ 
viti boli. 

A ipak, ona bi htjela da još živi. 
Ona je polazila ovamo, a nije vjerovala 
u svoju bolest, nije vjerovala ni onda, 
kad joj je lječnica prve, dane iza nje¬ 
nog dolaska, onako ozbiljno i materinski 
razlagala i svjetovala, što da čini. Uvijek 
je još mislila, da je to sve tek onako 
na vrijeme, prolazno i da bi samo od 
sebe moralo proći. Istom otkako se 
stadoše sve češće javljati ovakove oma- 
glice, stane se zabrinjavati. 

Osam se već dana muči s jednom 
mišlju. Osam dana; i danju i noću bavi 
se s njom i ne može se odlučiti. 

Zar ono, što je ona krila duboko 
u svom srcu, zašto nikad nitko nije 
znao, ni čuo, zar to, da povjeri nekoj 
sasvim stranoj osobi? 

Istina, ne može si tajiti, da ju je 
ta lječnica sasvim osvojila. Znade, da 
ona to ne traži s kakovih nelijepih 
uzroka, da ju nije na to navela znati¬ 
želja ni isto slična. »Klica je vaše bo¬ 
lesti duboko u vama i ništa se ne može 
učiniti, dok joj se ne nadje pravi uzrok. 
Pokušajte — ocrtati barem u glavnim 
crtama vaš život. One sitnice, kojima 
vi možebiti ne podajete nikakove va¬ 
žnosti, mogle bi olakšati meni i vama 
više od polovice. Vaša bolest ne datira 
tek od danas, ni od prije mjesec dana. 
Naći treba onaj prvi zametak, onu naj¬ 
dublju klicu i onda se tek možemo na¬ 
dati uspjehu — —« Tako joj je ne¬ 
kako govorila, a Nedda je svaki dan 
ponavljala te riječi, ne bi li se tim 
laglje odlučila na ono, što joj se pri¬ 
činja tako teškim i nemogućim. 

Noćas ju je opet ta misao zahva¬ 
tila, ali snažnije nego inače. Kad je 
lijegala u krevet, pao joj pogled na 

njegcmi malu sličicu u medaljonu, što 
ju je objesila povrh ormarića kraj svoga 
kreveta. Dugo je gledala one mirne i 
ozbiljne crte njegova lica i tu joj iz¬ 
bio pred oči čas njihova rastanka; Nje¬ 
gove tihe, isprekidane riječi, dok joj je 
pružao ruku: Nedda ozdravi — učini 
sve, da ozdraviš — i dodji, dodji 
zdrava. — 

Cijelu minulu noć — dok se ne¬ 
mirno prevrtala po krevetu, tražeć uzalud 
san, — zvučile su joj te riječi u ušima, 
bole ju, kao tisuć iglica, mučile i pred 
zoru digle prije reda iz kreveta. 

Odlučila se, al samo nije mogla više 
obastati u svojoj hotelskoj tamnoj spbi 
sa teškim zastorima Tjeralo ju nešto 
napolje, u svježi zrak i prvo svitanje 
dana — i tu se nadala naći u svojim 
mislima nešto, što će ju učvrstiti u nje¬ 
noj odluci. 

Već je davno svanulo. 

Dolje sa drugoga kraja parka, gdje 
je bila lječilišna gostiona, dopre do nje 
povik, kao da netko zove gostioničkoga 
slugu, onda se začuje lupa raznih vrati; 
od nekuda zamnije i polutiho fićukanje, 
pa opet razni povici. 

— — Evo je dan — Svijet se 
budi. Sad će za koji čas oživjeti park 
i cijela okolica od gostova. Doći će i 
ovamo. — - 

Nedda umorno ustane, privije jače 
uz mršave pleći tananu maramu i upravi 
spore korake spram svoga stane. 

I. 

— Ne pamtim, tko mi je bio majka, 
al dokuda siže moje sjećanje, pa još i 
sada nakon toliko godina živo mi je 
pred očima dobro staračko lice moje 
bake. Druga je osoba iz moga sjećanja 
visoka gospodja, koju sam nazivala tet¬ 
kom i za koju mi rekoše, da je sestra 

moje majke, a kći bakina. Neznam za¬ 
što se je nje baka toliko bojala, a sad 
mi pada na pamet, možda s toga, što 
baka nije imala gotovine, do li ono 
malo kućice i vrta, od čega se nije 
moglo živjeti, A sjećam se i sada, da 
je svakoga prvoga u mjesecu dolazila 
tetka; točno pregledala račune, što ih 
je poslao pekar, mesar i mljekarica — 
i isplatila ih točno do novčića. Novaca 
nam (mislim sebe i baku, jer sam bila 
u bake) nije nikad ostavljala. A zato 
bi baka u ljetu prodala iz vrta kojiput 
salate ii kelja, kojiput ribiza ii krušaka 
i onda je u našem prozoru bivalo uvijek 
naranača, a u bakinoj ladici pokraj kre¬ 
veta bonbona po više vrsti. 

Moja je tetka stanovala na drugom 
kraju grada, kuda se je moralo ići pre¬ 
ko rijeke, a svakog me četvrtka baka 
pošiljala k njoj, jer je ona tako nare¬ 
dila. Mi smo u opće samo ono radile, 
što je tetka rekla. 

Kad bi me baka opremala, porav¬ 
nala bi mi kosu, pa opravicu, poučila 
me, da ne smijem držati pognuto glave, 
nego treba gledati ravno preda se — 
i po stoti put bi mi kazivala, da ne 
zaboravim tetu poljubiti u ruku. Ja bi 
se onda otputila pognute glave (nisam 
se toga mogla odučit —), a kad bi 
došla pred kuću, u kojoj je tetka sta¬ 
novala, stala bi uz ona velika željezna 
vrata, kojih nisam mogla otvoriti, dok 
mi ne bi koji prolaznik — opaziv me 
ondje — otvorio i pustio me unutra. 

Tetka bi me svaki put promotrila 
od glave do pete, pružila mi ruku na 
poljubac i rekla: idi u moju sobu, ja 
ću odmah doći. 

Ja bi se stisnula na divan u, zagle¬ 
dala se u veliku sliku, koja je prikazi¬ 
vala tetku u širokoj krinolini sa tankim 
strukom izrezanim na grudima i rame¬ 
nima, a do nje je stajao visok muškarac, 

duge brade. To je bio njezin muž, koji 
je ali skoro iza vjenčanja umro. 

Poslije nekog vremena otvorila bi 
se vrata i tetka bi me zapitala, jesam 
li gladna i hoću li kolača, na što bi ja 
uvijek odgovorila: hvala. Išlo mi je pre¬ 
ko srca. Nisam bila gladna, al kolača 
bi ipak jela. 

Jednom, kad me je opet tako pitala 
(a to je bivalo uvijek) desila se u su¬ 
sjednoj sobi kukarica i ona će ko u 
šali tetci: »tko pita, rado ne daje«. — 
Taj mi je put tetka donijela dva ko¬ 
madića, ali već slijedeći put bilo je ko 
i prije. Nu od tog me dana uvijek, kad 
bi odlazila kući, dočekala na stubama 
stara kuharica; pogladila bi me po kosi 
i turila mi u ruku zamotak s kolačima. 

Kad bi se ja već dosta dugo na- 
gledala tetkine slike u krinolini, opet 
bi se otvorila vrata i teta bi stupila 
unutra, noseć na drvenom pladnju svježi 
sir, zamotala bi mi ga u papir i rekla: 

»Na, sad idi kući — pozdravi baku« 
— i pružila bi mi jednu ruku na po¬ 
ljubac, a drugom bi mi stisnula u šaku 
četvorku za mostovinu. Jednom sam joj 
rekla, da ja još ne plaćam mostovine, 
nu slijedeći put mi je opet dala — a 
ja sam otada uvijek uzimala novac. 

Takvi su eto bivali moji posjeti 
svakog tjedna jedanput. 

Ostale sam dane ili čeprkala s ba¬ 
kom po vrtu ili smo sa susjedovom 
Minkom i bratom joj Edom igrali špe- 
kulja, skrivača i lovenka. 

Prve dvije godine rado sam išla u 
školu. Imali smo učiteljicu mladu, koja 
me zavoljela, jer sam bila mirna i mar¬ 
ljiva, a ja sam opet mislila, da ona 
prvo nego podje u školu snidje s neba, 
a i opet poslije, da se vraća onamo. 
Treće me godine premjestiše k drugoj 
učiteljici, koja nas novo pridošle nije 
voljela. U meni je smalaksala volja za 
učenje, a kad me jednog dana postavi, 


da stojim za pločom, akoprem nisam 
bila kriva, javila se u mene školska 
bolest. Sad bi me »boljeo« želudac, 
sad glava, a dobra baka mislila, da je 
to od prevelikog učenja, pa me ustav- 
ljala kod kuće. Dakako, da tetka o tom 
ništa nije znala, a kad ja četvrte go¬ 
dine ostanem neispitana, imala je baka 
dosta posla, da ju uvjeri, kako je bolje, 
da ostanem jednu godinu kod kuće, jer 
da i onako nisam prejaka, pa ću se bar 
malo oporaviti. 

A kad je i ta godina prošla i ja 
položila nekako ispit, budem zapisana 
u viši razred. Bilo nas je četiri djevoj¬ 
čice i tri dječaka. Nu čemu, da sve to 
spominjem? Spomenut ću samo, da me 
je od toga dana tetka smatrala za od¬ 
raslu i odredila mi mjesečno tri forinte, 
kako je ona rekla za pera i papir, a ja 
sam ih zapravo ostavljala kod Židova 
za pralinese. 

Nas smo se četiri dobro slagale, te 
smo bile nerazdružive u školi, dok smo 
opet ja i Marija vječno bile zajedno. 
Sad bi ona poslije škole sprovela mene 
kući, pa ajde da deklamujemo koju pje¬ 
smu tako, da bi sirota baka pobjegla 
ča u bašću, da ne sluša naše vike. 
Onda bi opet ja nju sprovela kući, pa 
opet ona mene — i tako bi se spro- 
vadjale do noći. Poslije se našemu 
društvu pridružio i Edo. U mene su 
bile koščate, čvrste ruke i za to me 
prozvaše Akilom (baš smo u ono doba 
učili grčku povjesnicu.) Mariju okrstismo 
Andromachom, a Paula i Roza uzeše 
za sebe imena Pariš i Jelena. Edu, koji 
je umio plesti mreže i graditi čamceve 
(otac mu bio pomorski kapetan) pro- 
zvasmo djedom, a Gina, visoka, mršava 
djevojčica, koja je poslije došla u naš 
razred, bude nam babom. Tako je naša 
-— obitelj složno živjela, budi daše 

uroti protiv učitelja, budi da priredi 

kakvu god komediju. A i opet bi jedan 
drugomu pomogao šaptati ili bi mu 
tako nastavio knjigu, da može čitati, 
kad ga učitelj prozove. 

A1 onda se uzbude nešto, što kako 
mi se čini, nije ostalo bez posljedica. 
Bilo je nekako u studenom. Ja sam 
imala da izvezem za tetkin imendan 
stoljnjak. Dan, do kojeg je trebao biti 
gotov, sve se više bližio, a ja jedva 
svršili polovicu. Edo je od svoje sestre 
naučio sve ženske poslove, pa mi se 
ponudi, da će mi pomoći. Baka se tomu 
nije protivila, jer smo u njezinim očima 
još uvijek bili ona ista djeca, koja su 
se još nedavno igrala lovenka i špe- 
kulja. 

Tako smo opet jednog dana sje- 
djeli kraj prozorom za malim stolićem 
i časak se odmarali, a Edo se baš 
»producirao« oponašajuć oroza, onda 
grlicu, pa prašćiće — kad eto tetke. 

Mora, da je poslije toga imala va¬ 
žan razgovor s bakom. Tetka nas po¬ 
slala u bašću, a kad je poslije otišla, 
reče mi baka, da se ne trebam više 
žuriti sa stoljnjakom, a ako ga i ne ću 
moći svršiti, dati će vezilji, pa će već 
biti na vrijeme. 

Poslije toga se zbilo slijedeće: 

Kad sam se jednog dana vraćala iz 
škole, opazim kraj mosta Edu, kako se 
sprema, da se čamcem preveze na dru¬ 
gu stranu. 

Sjetila sam se, da mi je baka za¬ 
branila ići s Edom, jer da se ne pri¬ 
stoji, da se djevojke druže s dječacima, 
ali moja želja prevesti se preko rijeke 
bila je tako jaka, da sam na čas zabo¬ 
ravila na tu zabranu i snišla u čamac. 
Sto je to na koncu — tješila sam se 
— za pet časaka bit ću preko, a ne 
mora baka baš i sve doznati. Bilo je 
to prvi put, što sam htjela nešto za¬ 
tajiti. 

Veselo i bezbrižno stupila sam u 
sobu. Nu u to me baka, koja je stajala 
iza vratiju prihvati za ruku, zaključa 
vrata i stane šibom mlatiti. Još nikad 
je ne vidjeh takove. Drhtala je na cije¬ 
lom tijelu, a ruka, u kojoj je držala 
šibu, bila joj sasvim klonula, tako te 
se šiba jedva doticala moje suknje. Tek 
iz prigušenih povika, mogla sam raza¬ 
brati, da me je netko vidio, gdje sam 
se vozila u čamcu i rekao, joj, da se 
s »dečkima potepam«. 

Od toga mi je dana i baka postala 
tudja, a ja sam stala razmišljati, zašto 
li mi se brani družiti s Edom i što se 
to preda mnom taji? otom me je uvje¬ 
rilo ono nekoliko riječi, što sam ih jed¬ 
nom uhvatila iz tetkinog razgovora s ba¬ 
kom: »treba je čuvati —a. 

Nisam znala, što je to, od česa me 
treba čuvati, ali nije dugo potrajalo, 
pa mi se i ta tajna otkrila. 

Bilo je na sam Uskrs. Kako već 
spomenuh, ja i Marija bile smo neraz- 
družive, ali u zadnje doba nije me baka 
mnogo k njoj puštala. Zašto — to ni¬ 
sam znala. Prvi je dan bila Marija kod 
mene, jer se baka držala strogo starog 
običaja, da se bar prvi dan blagdana 
ne smije od kuće. Za drugi smo ju dan 
nekako namolile, te sam ga smjela pro¬ 
baviti kod Marije.. U nje je bilo više 
manje braće, pa smo se tako i zabavili, 
te nismo ni opazili, daje već pao mrak. 
Upravo, kad se spremiše njeni roditelji, 
da će me sprovesti kući, otvore se 
vrata i unutra stupi tetka, sva bijesna, 
zgrabi me za ruku i izvede van. Cijelim 
putem nije prozborila ni riječce, a ja 
sam sva drhtala s neka nepoznata 
straha. 

Sjećam se, da mi je, kad smo došli 
u kuću, bio skinut zastor sa one ne¬ 
poznate tajne i to na tako brutalan 
način, da mi još i sada, kad se toga 

sjetim gorko u duši. Znam, da sam 
onda mnogo plakala, znam da je onda 
u meni prestalo živjeti bezbrižno, ve¬ 
selo dijete, a stao se javljati kukavac 
čovjek. 

II. 

Tetka moja nije bila škrta i ako je 
o svakom novčiću vodila točan račun. 
Kad sam svršila srednju školu, odluči 
me poslati u Zagreb, da izučim za uči¬ 
teljicu, a da budem sačuvana od »po- 
kvarenosti svijeta«, smjesti me u samo¬ 
stan. Različito je, kako samostanski 
život djeluje na mladu dušu. Promatrala 
sam moje drugarice, koje su, kad smo 
se prve godine sastale, bile sve jednake. 
A kako se to s vremenom mijenjalo! 
Ona vječna molitva, post, česta ispo¬ 
vijed, pa beskonačne prodike o gnju- 
sobi svijeta, o grijehu, o djavolu, koji. 
neprestano obilazi, da smami slabe duše,, 

pa vječne denuncijacije, anonimna pisma, 
u kojima se javlja, što je ta i ta ex- 
terna učinila i poslije toga istrage, pre¬ 
slušavanja, grožnje, - - sve to nije mo¬ 
glo proći bez utisaka. Slabe bojažljive 
duše predale bi se ubrzo sasvim mo¬ 
litvi. U ovom vječnom strahu pred pa¬ 
klom i u vječnoj bojazni, učiniti samo 
jedan korak, pomisliti jednu misao, a 
da uza to ne osjete strah: nije li to 
grijeh? -— postadoše automatima, koji 
su u snu i na javi micali usnama, šap- 
ćući molitve. 

Sjećam se Andjele Blažićeve, koju 
su nam sestre stavljale za uzor, ma da 
je bila inače slabo nadarena. Ovisoka, 
slabašna crnka, vječno je klečala pred 
oltarom Majke Djevice,; sa uzdignutim, 
sklopljenim rukama. .Na ćas, dok sam 
ju gledala, činilo mi se, da cijelu svoju 
dušu daje, a onda sam opet vidila samo 
golem strah, strah pred nečim neizvjes¬ 
nim, al tim strašnijim. I dok sam ju 

onako gledala, gdje joj laloke smalak- 
savaju, a usta joj se sasvim osušila i 
zaludu ih kuša jezikom ovlažiti, kad se 
i ovaj već osušio, a ona još neprestano, 
hvatajuć dah poput ribe, dalje nastavlja 
— svaki sam čas morala misliti, sad će 
se srušiti i izdahnuti. 

Druge, vanjskim utjecajima manje 
pristupne naravi, koje se znadu svagdje 
snaći, koje znadu računati s prilikama, 
postadoše licemjerne. Je li trebalo mo¬ 
liti, molile su »skrušeno«, ko andjeli; 
je li prošla koja učiteljica, takovom su 
joj »iskrenom« ljubavlju cjelivale ruku, 
da bi teško bilo posumnjati o toj iskre¬ 
nosti — ma da ih nije nimalo smetalo 
čas kasnije, reći joj za ledjima: kolera! 

Sretne su to naravi, koje znadu 
uhvatiti život s prave strane. 

Ja sam samo gledala širokim očima 
da mi ništa ne izbjegne i po malo se 
u meni stala javljati mržnja. Ja sam po¬ 
čela mrziti ljude, što su tako beskarak- 

terni, prevrtljivi, nestalni; zamrzila sam 
svijet, onaj gadni, crni svijet, kako su 
nam ga prikazivali u onim bezbrojnim 
propovjedima; — nu najviše sam mr¬ 
zila tijelo, kojemu cijeli svemir služi. 
Da mi je bilo moguće, ja bih bila smr¬ 
vila moje tijelo, zgazila ga u prah. Oh, 
kako sam ga silno mrzila! I tako je ta 
mržnja bila jaka, da me još i sada obu¬ 
zela, akoprem su moje misli od onda 
promijenile. Ja se nisam odricala od 
dobroga jela na slavu Božju, kako nam 
se to preporučalo, nego iz mržnje spram 
svoga tijela, da ga ne razmazim. Meni 
je bio mrzak stisak ruke ili cjelov, kod 
kojega bi čovjeka prostrujila toplina — 
d4, tako je velika bila moja mržnja, da 
sam i istu prirodu htjela skučiti pod 
vlast moje volje — 

Moje me drugarice nijesu voljele. 
Za jedne sam bila ohola — i to ih 
ljutilo; druge su opet mislile, da sam 
»uhoda«, što sestrama dojavljuje nji- 


hove nedopuštene čine i razgovore. Za 
to se u mojoj blizini uvijek šaptalo, pa 
bi koja ta i bacila čudan pogled na 
mene, da vidi je li prisluškujem. 

Ja im se nijesam umjela približiti, 
jer nisam imala s njima ništa zajednič¬ 
koga, ma da me je to sumnjičenje is¬ 
prva boljelo. A 1 brzo sam preturila i tu 
sićušnu bol. Ja sam se uzdigla nad nje. 
O, kako su bile malene, malene te dobre 
dušice, što su se do suza radovale novoj 
haljini, što su dane i dane znale uzdi- 
sati za lijepim šeširom ili kakovom vrp¬ 
com; što su u pokladno doba dršćućim 
srcem očekivale subotu, kad će se moći 
obući u krabuljno odijelo, pa letiti u 
naručju svoga »zarđa« dugom dvoranom, 
gdje su uz zid posjedale sestre u crnim 
haljama i bijelim kapama, da i one užiju 
dijelak veselja objesne mladeži. 

O, kako su bile niske i malene! 
Kako je malo bilo potrebno, da usreći 
njihovo srce . . . ! A ja, koja sam umjela 

na sve to sprezirom gledati, ja, čija jc 
duša bila tako ogorčena, da ništa n ; je 
moglo biti tako močno, da ju razveseli; 
čije je srce bilo tako napunjeno mržnjom, 
da ništa nije bilo tako veliko, a da ga 
ublaži — ja sam bila silna, velika. 
Stajala sam na piedestalu, ko ponosna, 
mrka kraljica, što ništa ne donosi, do 
li studen, led i smrt. A da sam se 
mogla razdvojiti, ja bih bila kleknula 
pred sebe i poklonila se svojoj »veli¬ 
čini «. 

III. 


Mjesto, u kojem me namjestiše za 
učiteljicu, bilo je malo selo u našem 
Zagorju. Dosta udaljeno od grada i že¬ 
ljezničke postaje, al inače u lijepom 
i »sretne« bi duše rekle romantičnom 
kraju. Mene nije romantika toliko zana- 
šala, jer sam i to držala nekim razma- 

živanjem tijela —; lijepo i ugodno dje¬ 
luje na ćutila, dakle i na tijelo. — 

Mene je zadovoljavalo, što nisam 
osjećala nad sobom nikakova gospo¬ 
dara, što sam mogla živjeti onako, kako 
sam htjela. Stanovala sam u župnika, 
dobroćudnog čovjeka u 40 godinama, 
s kojim bi se vidjevala jedino kod 
objeda i večere. Drugo sam vrijeme 
boravila u svojoj sobi čitajuć knjige, 
koje mi je donosio rodjak župnikov, 
koji je stanovao u susjednom selu. 

Bio to čovjek u tridesetim godi¬ 
nama, kojemu se ali već nad uhom 
javljale sjedine, što mu je podavalo 
mnogo stariji izgled. Više je godina 
probavio u Beču na medicinskom fa¬ 
kultetu, a kad se prije dvije godine 
vratio, pa dobio župnikovom pomoći 
mjesto liječnika u ovoj općini, sasvim 
se smirio i počeo provoditi život trije¬ 
zan i tih, posve protivan od dojakoš- 
njega. Ja nisam s njime mnogo govo- 

rila; jedno, što sam u opće bila šutljive 
naravi, a drugo što sam pred muškar¬ 
cima osjećala nekakav neizvjestan strah, 
kao da je svako općenjem s muškarcem 
nešto griješna, zabranjena - — što li ja 
znam. Bit će, da je to bila posljedica 
onih vječnih pouka: »treba se muškarca 
čuvati, kao vatre«. — »Zehn Schritt 
weiter« — govorila je uvijek sestra 
Rozina; a nešto je bilo već i ono, kad 
mi je baka još kao djevojčici zabranila 
ići s Edom i u opće s dječacima. 

Nu malo po malo nestajelo je u mene 
straha, 

Ja nisam imala nikoga: Niti prijate¬ 
ljice, ni družice. — Nisam poznavala 
nikakovih radosti i počela sam se sve 
češće i više osjećati nesretnom. 

U isto se doba stale u meni javljati 
sumnje i pitanja, na koja si ja nisam 
znala odgovoriti. Tako mi se nametnulo 
tko ima pravo; ja, koja prezirem sve i 
tako si sama uskraćujem svaku radost 

-— ili oni, koji sve shvaćaju s lake 
strane i upotrebe tako, da im koristi? 
A onda se dalje nastavljalo: koja je 
svrha mome životu — zašto u opće 
jesam? 

Toliko sam puta u knjigama čitala, 
da je svrha žene brinuti se za pomladak 

— biti majka. Ja u sebi nisam osjećala 
ni trunka materinskog poziva — dapače, 
ta me misao plašila. Dijete, kojemu bi 
ja podala život, bilo bi dijelak mene, 
dakle bilo bi takovo, kakova sam ja. 

— A ja niti sam sretna, niti zadovoljna. 
Ja sam ko neki kamen, koji je tudjom 
voljom bačen u svijet, pa sad živi samo 
zato, jer mora da živi, jer ne može 
inače, pošto je ovdje. A da i ja isto 
takav kamen, koji će živjeti radi tudje 

— moje — volje turim u svijet — 
Ne, to ne bih mogla. 

Da li koristim čovječanstvu? 

Meni se činilo, da je to, što ovu 
djecu učim čitati i pisati više na štetu, 

nego li na korist njima samima. Dok 
se je seljak držao jedino svoga pluga, 
bio je sretniji. Znao je, da mora ob- 
djelavati svoju zemlju, pa će mu do¬ 
nijeti ploda, kojim će moći proživjeti 
zimu. Znao je, da mora imati ženu i 
djecu; znao je, da je Bog pravedan, 
koji će svakome po zasluzi suditi — i 
da mora nedjeljom ići u crkvu, da mu 
se pomoli. Sad nije tako. On vidi, — 
da nije primoran ostati kod svojega 
pluga, jer su se mnogi seljački sinovi 
visoko popeli. On se ne ograničuje na 
jednu ženu, jer vidi, da i gospoda tako 
ne čine. — On se više ne pouzdaje 
u slijepo u pravednost Božju, jer vidi, 
ako mu je brat uzeo komadić zemlje, 
da će onaj, pa bio i kriv dobiti pravo, 
koji je prefriganiji, dosjetljiviji. Seljak 
se je maknuo iz onoga, u čem je prije 
bio, a druge visine nije mogao dostići 
i sad koleba —; nit je ovo, nit je ono. 

A to sve otada, odkad je »kultura« 
dospjela u najzabitniju kolibicu. 

Mnogi se još upitnik javljao, a naj- 
čestiji moj odgovor, što sam ga sama 
sebi dala, bio je: ne znam. — 

U Karla (to je bilo ime liječnika, 
župnikovog rodjaka) je bio tako ljubak 
način općenja, da se moja plahost sve 
više gubila i neopazice razvilo se medju 
nama ono nježno drugovanje, što po¬ 
stoji izmedju braće, koja rano ostadoše 
bez roditelja. 

Tako se često dešavalo, da bi po¬ 
slije objeda, umjesto, kako je prije obi¬ 
čavao ostati s župnikom (brbljajuć časak 
dok ovomu ne bi glava klonula na stol) 
došao k meni u sjenicu, gdje sam ja 
sada u ljetno doba čitala. Onda bi on 
uzeo knjigu, pročitao koje poglavlje na 
glas i nadovezao na to svoje misli. 

A on je sve to znao tako lijepo 
složiti. Ono, što je čitao, s onim, što 
je on mislio i što je oko sebe vidio. 

Sve je to kod njega bila jedna cjelina; 
nešto što se dizalo do zamjerne visine, 
a u isto doba je sve obuhvaćalo. Ako 
bi doletio kakav kukčić i spustio se 
pred nas, on je o njemu već znao nešto 
reći, tako, da je taj neznatni, sićušni 
kukčić, kojega prije nisam ni zamjeći¬ 
vala, dobio za mene vrijednost. Uvidila 
sam, da i on imade neku svrhu, za 
koju je opredijeljen, da imade neku za¬ 
daću, koju i ovako malen potpuno is¬ 
punja. Ako smo prolazili kraj kakova 
cvijeta ili travke, on bi se ustavio, gle¬ 
dao ju i opet bi onda o tom govorio, 
tako te je taj cvijet, travka i za mene 
postala važna, Ili se je iz šume javila 
ptica, ili bi zakuckao djetlić ili prolje- 
tjela zrakom grlica — sve je on to 
opazio — sve je volio. A nije ta nje¬ 
gova ljubav i spram najznamenitijeg 
atoma prirode proizlazila iz kakovoga 
ishitrenoga pjesničkoga zanosa, nego iz 
temeljnog poznavanja svega, iz pozna- 

vanja prave biti, ishoda i svrhe svega 
živućeg i neživućeg u prirodi. 

Koliki su mi ovakovi časovi uz 
njega bili dragi; uvijek bi me poslije 
uhvatila čama. — — Sve imade neku 
svrhu, sve znade put svoj i odredjenje 
— samo ja zar da nemam i neznam 
ničesa — —? 

Ja sam po vremenu znala sve nje¬ 
gove misli. Poznavala sam njegovu majku 
i ako je još nikad ne vidjeh. Ja, koja 
nisam znala majčine ljubavi, zamišljala 
sam si ju kao jednu sveticu, pred koju 
bih bila rado kleknula, položila glavu u 
njeno krilo — i plakala. Zašto? ni sama 
nisam znala. Tako mi je srce postajalo 
meko i često mi se u ono doba oči 
napunile suzama, a ja sam teškom mukom 
susprezala jecaj. 

Sjećam se, bilo je jednog popo- 
dneva. Spremila sam se izaći s djecom 
u šetnju, kad nekoliko koračaja od škole 
sastanemo njega. Pošao je k župniku, 

nu onda se pridruži meni i tako po- 
djemo zajedno. Hodali smo dugo šutke, 
dok su djeca, osjetiv se na slobodi u 
svježem zraku veselo ijuškala, pjevala i 
skakala. Morali smo prelaziti preko po¬ 
toka i on koji je prvi prošao, pruži mi 
ruku. Nije ju odmah pustio, nego smo 
hodali časak tako rukom o ruku. Mene 
je u tom času obuzelo neko čudno 
čuvstvo, koje ne znam okrstiti imenom. 
Nije to bila nikakova drhtavica, kako 
se to nalazi u knjigama — ne, — ja 
ne znam — al meni se čini, takovo 
nekako čuvstvo mora dijete osjećati u 
naručaju majke. Takovo čuvstvo sigur¬ 
nosti, bez brige — a u istom sam trenu 
osjećala, kako mi na oči dolaze suze. 
Za čas stigli smo do mlina. On je sjeo 
na jedan panj, a ja sam se, da sakrijem 
suze, zagledala u vodu, koja se preko 
nastavljenih greda lomila i pjeneć se 
silno brzala dalje. Osjećala sam još to¬ 
plinu njegove ruke, a pred oči mi iza- 


šla moja mladost samotna i pusta — 
Vidjela sam tetku, tu ledenu žensku, 
koja mi je uvijek pružala ruku na po¬ 
ljubac; sjetila sam se bake, koja je već 
odavna mrtva i njezino sam milovanje 
rijetko okusila, sjetila sam se svojih sa- 
učenica i učiteljica, koje me takodjer 
nisu voljele — i nisam više mogla su- 
spreći jecaj. Ja sam se u opće u ono 
doba vrlo promijenila. Tako sam se 
osjećala osamljenom i bijednom, da sam 
često zaželjela živa stvora, komu bi 
mogla otkriti svoje srce, pa se onda 
isplakati na njegovim grudima. 

Karlo me uplašeno zapitao, da li 
me je možda uvrijedio. Uvrijedio — on? 
Manula sam glavom da nije i ostala 
sam gledajuć u vodu. Spopala me silna 
želja, da pridjem do njega, da mu kažem 
sve, što me boli. (Sto je to — sve — 
ja sama nisam znala). Znala sam, da bi 
me on razumio, da bi me znao utješiti, 
nu nešto kao da mi je željeznom rukom 

zatisnulo usta, svezalo misli i ja nisam 
ništa mogla. Osjećala sam tek u gru¬ 
dima neku težinu, nešto kao da me 
stište, reže. Ja nikad nisam znala rije¬ 
čima izražavati svoja čuvstva, osjećaje. 
Možda je to bilo stoga, što se nikad 
nikomu nisam povjeravala, što nisam 
imala prijateljice, s kojom bi bila dije¬ 
lila svoje misli i osjećaje. Možda stoga, 
što sam u opće malo s ljudima općila. 

Poslije toga nije ga bilo k nama 
osam dana. Mene je to veoma uznemi¬ 
rivalo, jedno za to, jer sam se već bila 
priučila vidjeti ga svakog drugog dana, 
a drugo, što sam bila uvjerena, da su 
to skrivile nešto moje suze onoga dana; 
jer poslije, kad se moja bol stišala, a 
bilo već i vrijeme, da se ide kući — 
njega više nije bilo na onome panju. 

Svakog sam se jutra budila s na¬ 
dom, da će »danas ipak doći« i sva¬ 
kog sam večera lijegala s uvjerenjem, da 
sam ja uzrok njegovom nedolasku. 


Tako sam se danomice mučila; smi¬ 
šljala SA^e moguće, što bi ga moglo za¬ 
držati tješila se najludjim mislima — da 
je možda kakav bolesnik u selu, pa 
zato ne može doći. Na časove me spo¬ 
padao strah, nije li on sam obolio. 

I onda je napokon došao. 

Upravo sam raspustila djecu i sto- 
jeć na školskim vratima gledala za njima, 
kako će ići kući, kad ga opazim, gdje 
se od crkve primiče spram škole. U 
meni se onaj čas javilo samo jedno 
čuvstvo i to bijaše radost. Ja ne znam, 
što mi je on taj put govorio, ja ga ni¬ 
sam slušala. Čula sam samo njegov 
glas, tako drag glas, a u meni je samo 
nešto neprestano ponavljalo: došao je, 
došao je. - - — - 

Tek kao u snu spominjem se nje¬ 
govih riječi, kojih ja u onaj par nisam 
shvaćala. Govorio mije o nečem odluč¬ 
nom i važnom, čime da se je cijelo 
ovo vrijeme, dok ga nije bilo, u mi- 

slima bavio. On, da mi je sve to htjeo 
napisati i napisao, ali onda da se pre¬ 
domislio i radje sam došao, da mi sve 
naustice rekne.-Još je dugo go¬ 

vorio, nu kad je opazio, da ga ne shva¬ 
ćam, da ga još uvijek ne razumijem, 
izvadio je nekakovo pismo i rekao pru- 
žajuć mi ruku: Ovo je sve za vas. Naći 
će te sve napisano i odgovorite mi — 
Z Bogom! 

Prevrtala sam ga u rukama. Tako 
mi je bilo čudno. Sto mi piše — —? 

Napokon otvorim. Bilo je samo par 
redaka. Pitao me, hoću li da mu budem 
ženom. Ženom! Kako je to čudnovato! 
I upravo je tako napisao. Ne, na to 
nisam nikad pomislila. 

U prvi čas, kad sam to pročitala, 
da iskreno priznam, bila mi je ta po¬ 
misao malo smiješna. Kako da budem 
čijom ženom! Pa još njegovom. Ne, ne. 
Da mi je to naustice rekao, ja ne bih 
vjerovala, mislila bi, da sam krivo čula. 

Ali ne — ovdje nije moglo biti tlapnje. 
Držala sam u ruci papir, na kom je to 
stajalo pisano. I taj papir bio je od 
njega. Njegova je to ruka pisala. — 
Još do tada ne vidjeh njegova pisma. 
Kakova čudna slova. Ništa nema u nji¬ 
ma jedinstvena; sve sami komadići, sami 
potezići.- 

Dok sam se tako zabavljala pro¬ 
matranjem slovi, padne mi najednom 
pitanje: a što sada. Ni časa nisam o 
tom sumjala, da je nemoguće ispunit 
njegovu molbu. Al, ako je nemoguće 
'(a morala sam odgovoriti) nisam li onda 
izgubila dobra, iskrena prijatelja? — A 
što meni još osim toga preostaje? Sada, 
gdje sam jedva jednom našla nekoga, 
tko me je volio kao dobar drug •— 
sada da se moram i toga odreći i opet 
ostati onako sama. 

Bili su to doista teški časovi po 
mene. Konačno se ipak odlučih ne od¬ 
govoriti mu ništa izrična na njegovo pi- 

tanje, nego mu razložiti, kako to ja o 
tom mislim. 

Neznam odakle sam onda uzela snage 
da sam mu mogla sve to napisati, ali 
to znadem, da mu toga nikad ne bi 
mogla reći. Pripovijedala sam mu o 
mojoj mladosti, o rodjacima, o mom 
životu u samostanu, o mržnji na svijet 
i tijelo, o promjeni, koja je sa mnom 
nastala, otkada sam njega upoznala, o 
mom strahu, da će sada to prijateljstvo 
prestati, jer ja nikako nikako ne mogu 
da se zamislim u opće čijom, a napose 
njegovom ženom. Ja ne bih mogla biti 
ni supruga, ni majka, ni domaćica. Da, 
to sam osjećala svakom svojom žilicom. 

Dobro sam znala, da ono čuvstvo, 
što spram njega osjećam, nije ljubav. 
Ja sam sretna bila, kad je on bio uza 
me, kad sam mogla slušati njegov glas, 
al nikada nisam željela, da to nepre¬ 
stano traje. Mene nije nikada snašla 
želja za cjelovom, a onda jednom, kad 

mi je ruka ostala u njegovoj, nisam 
osjećala nikakove prelesti. Bilo mi je 
samo tako njekud sigurno — sigurno, 
kao da sam zaštićena od svega. Ja sam 
željela, da bi se mogla isplakati na nje¬ 
govim grudima, pa da me on onda 
utješi, pogladi mi kosu, kao otac ili 
stariji brat — al nikad nisam čeznula 
za njegovim zagrljajem, za ljubavlju, 
što je tako naravna izmedju muškarca 
i žene. 

Već su se u selu stali javljati prvi 
pijetli, a ja sam još uvijek sjedila uz 
stol i pisala. Kad sam u jutro gledala 
za djetetom, koje je nosilo taj — kako 
sam ja mislila — kobni list, činilo mi 
se, da s njim iščezavaju i svi oni lijepi 
dani, koji se nikad više ne će moći 
vratiti —- 

Bio je školski praznik. Sjedila sam 
u svojoj sobi i razmišljala, kako će mi 
od sada teći dani. Od kuće u školu, 
iz škole kući i onda dalje na objed. 

Slušati ću starog župnika, gdje pripo¬ 
vijeda o Bogu, o dužnostima — čo¬ 
vječanstva — o tom — kako treba, 
da samo ono činimo, što Bog zapo¬ 
vijeda, a klonimo se onoga, što Bog 
zabranjuje, pa ćemo sigurno doći u 
carstvo nebesko. — I o mnogom 
drugom. Riječi i samo riječi. 

Nisam mu zamjerala, što je on po¬ 
navljaj uć riječi katekizma »Zašto smo 
na svijetu«, držao u ruci masni puranov 
batak. Nisam mu zamjerala, što je vo¬ 
lio u svom podrumu imati vina »na 
komu mačak sjedi« kako bi onjjovo- 
rio za ono najstarije i najbolje. Čovjek 
je kao i svaki drugi. A što ne umije 
govoriti nego sa sv. pismom — pa to 
mu je zvanje. Da ga je otac dao u 
krojače, on bi umio govoriti o vrsnoći 
latka, o kroju odijela, da ga je dao u 
postolare, znao bi, koja je koža naj¬ 
bolja itd. 

Onda sam se opet sjetila Karla. — 
Kako su bili lijepi oni dani, dok je on 
bio ovdje. — A sada tih dana više ne 
će biti. 

Na čas mi munula glavom misao: 
možda je to ipak ljubav, možda ga 
ljubim, a da i sama to ne znam? Lju¬ 
bav? Da, ljubav — ali ne ona, koja je 
potrebna u braku. Ja bih možda rado, 
da mogu dane i dane boraviti uz njega, 
ali da mu radjam djecu — ne ni¬ 
kada — — 

Dok sam se zabavljala tim i sličnim 
mislima, sjedeć kraj prozora i gledajuć, 
kako iz šume žuri mrak, začujem na¬ 
jednom, gdje su se otvorila vrata moje 
sobe i dobro poznat glas nazove mi 
»dobru večer«. Iznenadio me i više 
uplašio, a prva mi misao bila: on nije 
dobio pisma, pa je došao sam i to po 
usmeni odgovor. A ja mu ne bih ni 
zašto ništa mogla reći. U toj me misli 
još više ukrijepilo to, što sam u nje- 

govom glasu osjetila neki prizvuk ve¬ 
selja, koji si nisam mogla protumačiti. 

On je prišao do mene, prihvatio mi 
obje ruke, privuko stolac i sjeo meni 
naprotiv. Ja se nisam usudila svrnuti 
pogled 11a njega; bilo mije, kao krivcu, 
koji čeka svoju osudu — — Sto da 
mu reknem, kad me bude pitao-? 

U to je on već prihvatio, kušajuć 
da mi zagleda u oči: Ja sam pročitao 
Vaše pismo — — — Naglo sam se 
se okrenula i pogledala ga, htjela sam 
ga pitati, ali ne smogoh ni riječce. On 
je valjda pročitao pitanje u mojim očima 
i rekne veselo: —- — i eto — došao 
sam. 

Opet me je taj veseli prizvuk za¬ 
čudio. Nisam ga mogla razumjeti — da, 
malo me je u tom času vrijedjao. 
Ako se on raduje, što sam ga odbila, 
onda ili se je sa mnom šalio, ili — 
ili --Ja sama nisam znala što. To mi 
dade snage, te ga zapitam malo jetko: 

— I vi se radujete —? 

— Radujem — što više, ja sam 
sretan. 

— Tako —? izmucam i stupim brzo 
k prozoru, jer su mi se oči napunile 
suzama. 

I on se dignuo, uhvatio me za ruku, 
a ja se u tom času ne mogoh uz¬ 
držati, nego stanem glasno jecati. Čula 
sam, kako me je molio, zvao imenom, 
zaklinjao da se umirim, ali ja ne mogoh 
ustaviti suza — osjećala sam, kako mi 
u grudima biva laglje. Konačno se ipak 
umirim. Mislila sam. da je on već oti¬ 
šao i dignem se, da ću po svjetlo, kad 
začujem njegov glas: 

— Nedda — kako da vam rečem? 
Ja sam bio tako veseo. Pročitao sam 
vaše pismo, Nedda! Kako sam vas vidio 

cijelu -- cijeli vaš život-O, Nedda 

— siroče — — — Ne vidite li vi, 
da me ono vaše pismo nije moglo od¬ 
biti. — Čitao sam iz njega vašu bol 

pri pomisli, da će sada i naše prija¬ 
teljstvo prestati. O, ne će, Nedda — 
Ono će biti samo još jače, jače — — 
O, Nedda, čuj me! Shvaćam, da me 
ne možeš ljubiti onako, kako se to traži 
od žene — Sto ti znaš u opće o tom 

— što znaš o ljubavi — — — Ti, 
s onim djetinjstvom, uz one ljude — 

— O, Nedda — — —! 

Ne sjećam se, kako mi je bilo, dok 
je to govorio, samo znam, da smo po¬ 
slije dugo još šetali pokraj crkve, da 
mi je mnogo govorio o ljudima, o pri¬ 
rodi, o svom dosta burnom životu u 
Beču, o svojim budućim snovima. 

A ja sam se radovala, kako ću 
urediti svoju sobicu i moći, kad god 
ću htjeti, biti uz njega. 

I tako je došlo, te sam ja već za 
mjesec dana postala Karlovom ženom. 

IV. 


Da li da spominjem prve dane, one 
za mene tako crne i tužne dane? Ne, 
ne, preći ću odmah na sreću. Sto zna¬ 
de jedna djevojka o ljubavi, o životu; 
što znade u opće o sebi i svijetu? To 
je, kao ono vino, što ga spominje Pu- 
škin na jednome mjestu: Vlastelin neki, 
kad je bio jednom kod cara na objedu, 
dobio je bocu vina. On ju nije htjeo 
ispiti, nego ju je odnio kući; dao obliti 
bakrom i spremio u škrinju obloženu 
jastucima. U svečanim tek sgodama. 
stavili bi tu bocu na stol i ponovili 
njenu historiju. Tako je prelazila od 
djeda na unuka i sve dalje. Svaki je dr¬ 
žao, da je u njoj najfinije vino, a kad 
su ju konačno otvorili — bila je u 
njoj neka tekućina gora od sirčeta. 
Onim velikim čuvanjem, toplinom od 
perja, koje ju je trebalo zaštititi, tim se 

baš ono dragocjeno vino pokvarilo i 
pretvorilo u sirce. 

Tako i djevojka. Čuvaju ju, da ne 
dodje ni dašak zraka do nje, a onda, 
kad dodje doba, da ode ispod roditelj¬ 
skoga krova, nitko ne zna, što se krije 
u toj zatvorenoj boci: dal’ jako vino, 
koje će krijepiti, jačati ili — kiselo 
sirce — — 

A ja sam bila sretna. O, tako sretna, 
da sam se bojala te sreće, drhtala sam 
nad njom, svaki čas u strahu, da bi 
mi je moglo nestati. Tko bi bio u meni 
ikada mogao prepoznati onu hladnu, 
ozbiljnu i mrku djevojku? Ja sama se 
nisam poznavala. Kako li sam se silno 
promijenila! Otkuda li je samo moglo 
doći u mene toliko ljubavi, a da se 
nisam slomila pod njom — — Oh, 
kako sam ljubila moga Karla! Tako sam 
ga ljubila, da me ta ljubav stala mu¬ 
čiti. Ja sam bila ljubomorna na moga 
mezimca psa, ako je Karlova ruka dra- 


gajući prošla preko sjajne mu dlake; 
bila sam ljubomorna na njegove prija¬ 
telje — na lahorić, koji mu se poigra¬ 
vao kosom. O, kako sam ga ljubila. — 
Htjela sam da cijelo njegovo biće bude 
ispunjeno sa mnom, da mu prva misao, 
kad se prene, i zadnja prije nego usne, 
budem ja. — Ja. 

Sjećam se jednom — bilo je o Bo¬ 
žiću. Mi smo od župnika dobili par go¬ 
lubova, pa dok se malo priviknu, met¬ 
nuli smo ih na tavan. Nu prozor nije 
bio dobro zatvoren i oni izletješe. Pao 
je bio debeo snijeg, te nijesu znali kuda 
bi, nego su stajali u snijegu na 
krovu. Kad je unoćalo, uzeli smo ljestve 
da ih ulovimo. Uspjelo nam je uloviti 
tek goluba, dok je golubica opazila i 
poletjela više. Cijeli je drugi dan pre¬ 
stajala na krovu, a kad smo ju s ve¬ 
čera htjeli uloviti, opet je pobjegla, 
Treću smo večer izašli mnogo kasnije, 
Ona je sirotica od zime i umora za- 


spala i tu smo ju večer uhvatili. Kako 
smo se obojica radovali! A kad smo 
ju unijeli u sobu, uze ju Karlo medju 
dlanove i prineo k ustima, da ju ogrije. 
Pričinilo mi se, da ja u tom čašu za 
njega ni ne opstojim i u meni se po¬ 
javila tako ružna misao, da sam poslije, 
kad ju je on bio odnio u kuhinju, uzela 
svijeću i otišla onamo s namjerom, da 
ju udavim. Ja, koja nisam mogla gle¬ 
dati, kad se pile klalo, ja sam htjela 
ovim svojim rukama zadaviti nedužnu 
golubicu. — 

Stajala je na stolu, a ja sam ju 
gledala onako smrzlu siroticu, sa onim 
lijepim, kao snijeg bijelim perjem i ru¬ 
menim nožicama — i suze mi potekoše 
niz lica. _Uzeh ju u ruke i stadoh cjeli¬ 
vati onuda, kuda je prvo pao Karlov 
dah. — Meka se ruka taknula moga 
vrata i par veselih, sretnih očiju zaroni 
u moje — — — 

To su bile jedine tamne točke, na 
obzorju moje sjajne sreće — 

U toj sam sreći zavoljela cijeli 
svijet i sve ono, što sam prije mrzila i 
prezirala. Da, baš zato, jer sam prije 
sve mrzila, bila je sada moja ljubav 
dvostruko jaka. 

Ja sam voljela one lastavice, što su 
me svakoga jutra pozdravljale cvrkutom, 
voljela sam moju Dragulju, koja me bu¬ 
dila svojim mucanjem, voljela sam moga 
Torušku, koji se sa mnom pred večer 
igrao i ganjao po dvorištu. Ja sam se 
ko dijete radovala prvoj ljubici i prvom 
proljetnom danu i verala se po bre¬ 
žuljku izmed borovice, da me Karlo 
jedva stizavao. Ja sam voljela sunce i 
plavo nebo, jer mi se činilo, da je ono 
samo zato ovdje, da moja sreća bude 
što sjajnija, al bili su mi dragi i kišni 
dani, jer bi se onda stisla uz Karla, 
pa bi uz rominjanje kiše zajedno čitali, 
a ja bi si zamišljala, da sam u nekom 

starom zapuštenom, sivom dvorcu na 
vrhu nekakove pećine — kuda smo se 
sakrili od svijeta, da možemo živjeti 
samo za našu sreću. Čula sam vjetar, 
kako cvili oko dimnjaka, kako se sa¬ 
vija oko kućnoga ugla i prepliće gra¬ 
njem stoljetnih dubova, a debele kapi 
kiše udaraju o prozore, kao noćne ptice, 
kad kuckaju kljunom, kuckaju i mole, 
da ih se pusti unutra — k svjetlu. Ne¬ 
gdje sa dna hodnika odjekuje teški korak 
sijedogajastelana— odjekuje tajinstveno 
i sablasno, kao da se duhovi izumrlih 
domara kupe na razgovor. — 

Ja bi se onda još tijesnije stisla uz 
Karla i tiho privukla njegovu ruku na 
svoje usne. — On me je radi toga često 
korio. — Nu ja sam za čas opet za¬ 
boravila na taj ukor. Nisam mogla ra¬ 
zumjeti, zašto bi to bio nekakav čin 
zahvalnosti. Ne, ja mu nikad nisam za 
to ljubila ruke, što bi mu se bila osje¬ 
ćala dužnom zahvalnosti. Ja sam voljela 

i njegovo čelo i oči i vrat i sve, sve 
sam voljela, a njegova je ruka bila tako 
lijepa, da nisam mogla odoljeti, a da 
ju ne poljubim. 

Meni je bila draga zima, kad je 
u našoj peći pucketalo drvo i širilo 
sobom toplinu. Seljačke tihe kolibice 
sa bijelim krovovima; drvlje, što je sa- 
gnulo granje, kao od teška tereta snijež- 
nih pahuljica, koje bi se, kad bi pala 
na njih zraka zimskoga sunca, zasjale 
kao tisuću alemova, te se sve zajedno 
činilo, kao kakav bajan grad iz priče. 

O, kako sam voljela cijeli svijet.— 
Ja bih bila sve obujmila jednim zagr¬ 
ljajem, pa privinula na to moje vrelo 
srce, što je bilo sada tako bogato, bo¬ 
gato srećom, da sam se bojala, da će 
se raspući. 

U društvo nismo nikuda zalazili, niti 
smo u kući sazivali, a ako bi se kad¬ 
god koja od susjednih gospodja navra- 

tila, bilo mi je ono vrijeme pravom 
mukom. 

Ja koja sam uz Karla postala obje¬ 
silo, razmaženo, prokšeno dijete, morala 
sam sada, biti ozbiljna domaćica, koja 
umije ljubezno zabaviti gosta. Bilo mi 
je, kao da sam sapeta u verige — a 
rumen mi podbijala lica od smetnje, ko 
djačetu, kad stoji pred strogim učiteljem. 
Kako mi je čudno bilo, gdje sam čula, 
da me nazivlje »gospodjom«, pa onda, 
kad me pitala za »gospodina supruga« 
— »je li mi dobar? i kako se osjećam 
u svom novom staležu —?« Ne, to nije 
bilo za podnijeti — — Ja satii poslije, 
kad sam ostala sama, suznih očiju otrčala 
u Karlovu sobu i stala ga zaklinjati, 
neka mi rekne, da on nije moj »suprug« 
i da sam ja »samo njegova Nedda«, a 
ne »gospodja i supruga«. 

— Suprug! O, kako strašno . . . 
»Suprug« je i načelnik i bilježnik i pi¬ 
sar, i mesar i mnogi drugi — Reci, 


reci, da si ti »moj Karlo«, a ne suprug 

— zaklinjala sam ga, dok me on pola 
ozbiljno, pola smijući se uvjeravao, da 
je on samo »moj Karlo« i da će to 
uvijek ostati — otiruć mi suze i tepa- 
juć i draškajuć me ko dijete, dok se 
na koncu ne bi i ja nasmijala i opet 
zaboravila na tu časovitu bol. 

V. 

Tek nešto je manjkalo, a da naša 
sreća bude još potpunija. Nešto, čega 
ja sama nisam zamjećivala, jer je moja 
sreća za mene bila potpuna. Ali sam 
često na Karlovom čelu opazila oblačak 
tuge, što se miješao medju naše cje- 
love. 

Karlo je čeznuo za djetetom. 

Akoprem je ta čežnja tako naravna 

— ja je nisam osjećala. Mnogo sam 
puta o tom razmišljala. Kako me je prije 
ta misao plašila, postajala mi je s vre- 

menom sve manje strašna, jer ja sam 
sada bila sretna, pa se nisam trebala bo¬ 
jati, da bi moje dijete bilo bijedno poput 
mene, koja nisam nikad osjetila rodi¬ 
teljske ljubavi. Da, nije mi više ta mi¬ 
sao bila strašna, al ja nisam osjećala 
nikakove potrebe i čežnje za djetetom. 
Držala sam, da je dijete samo ondje 
potrebno i onda, kad spone, koje vežu 
muža i ženu, popuste. Onda treba da 
dodje nešto, što će ih opet pritegnuti 
pričvrstiti jače, da se sasvim ne ra- 
zidju. 

Kad ja ne bih imala moga Karla, a 
ostalo bi mi dijete od njega, onda bi 
ono bilo sva moja sreća i utjeha. — 
Al moje je srce bilo tako ispunjeno 
njim cijelim, da nije ostao ni trunak 
mjesta za koga drugoga. 

Pa kad sam onda jednoga dana osje¬ 
tila u sebi zametak novoga bića, kad 
sam gledala u Karlovo od radosti sja- 
juće lice, koji me je nosao po sobi, 

cjelivao mi ko lud usta, kosu, vrat, 
oči — javilo se u meni neko ružno 
čuvstvo. Da, ja sam opazila, da ću sad 
Karlovu ljubav morati dijeliti još s dru¬ 
gim nekim stvorom. Da ću morati dije¬ 
liti ono, što je meni najmilije i što bi 
ja htjela imati samo za sebe cijelo. 

O, zašto se nešto stavlja medju 
mene i njega, zašto mi otimlje ono, što 
je moj život, što mi je potrebno, kao 
zrak i hrana! O, ja ne ću — ja ne 
ću! — — 

A Karlo je sjeo kraj mojih nogu, 
zagledao sretan u mene i stao se mi 
pričati, kako je on već odavna želio i 
čeznuo za tim, kako će od sada biti 
naš život puno ljepši, kad bude onakav 
mali stvorak disao uz nas. I, kako ćemo 
sada preseliti u grad — on je već 
odavna o tom mislio. Treba da dodjemo 
medju ljude, već smo i onako podiv¬ 
ljali — ne znamo ni što se u svijetu 
zbiva — — 

A ja sam ga slušala. Slušala sam 
mu zanos iz glasa, čitala sreću iz svake 
kretnje, ali ta sreća nije ga vodila 
k meni —, vidjela sam, kako mi se 
sve dalje odmiče, kano da iščezava u 
u neku maglu — — 

O, što će meni grad i društvo — 

što će mi život i sve bez njega!- 

— I nisam mogla suspreći suza, što mi 
poplaviše oči. A on me sav sretan pri- 
vinu na svoje grudi, tepajući kao dijete : 

— — — — plači, srce, plači — 
previše je sreće — previše najednom, 
mogla bi nas ugušiti — — 

A ja sam još dugo jecala oslonjena 
na njegovu grud, ali ne od sreće, koja 
će doći, nego za srećom, koju sam vi- 
dila, gdje nestaje — — 

A1 od sada bilo mi se privikavati, 
da ja ne ću više biti sama u Karlovom 
srcu. Cesto, kad sam si zamislila dje¬ 
tešce sa onim rumenim maljušnim no¬ 
žicama, spustila sam se na koljena i 

zatisnula glavu u divan, kano da bi ga 
tako htjela moliti oproštenje za one ča¬ 
sove, kad sam u njemu gledala nešto 
suvišna. Pa kad bi mi onda pred očima 
osvanula ona ružičasta ustanca, kako se 
nevino smješkaju, pružajuć s pram mene 
debele, mekane ručice, ja bih pritisnula 
svoje usne na to malo lice, na te drage 
oči — a sve me strah hvatao, da bih 
ga mogla zadaviti, usmrtiti mojim cjelo- 
vima prevrućim i preburnim za to pa¬ 
mučno tjelešce. 

Stala su se u meni boriti dva čuvstva 
i ja još nisam znala, koje će nadvladati. 
Tek sve mi je bivalo jasnije, da se ja 
neću moći dijeliti i da sam sada došla 
do nekoga raskršća. II ovamo ii onamo 
— na obje strane ne mogu. Ili će na¬ 
djačati moja ljubav Karlu i ja ne ću 
moći voljeti moga djeteta — ili ću se 
sasvim predati materinskoj ljubavi. 

Znala sam, da nijedno od toga nije 
ni dobro ni pravedno, ali ja se dijeliti 

ne mogu. To sam osjećala svakim atomom 
moje biti. 

VI. 

Dršćućim srcem — da li od radosti 
ili straha sama nisam znala — gledala 
sam, gdje se bliži odsudni čas. A onda 
— onda — 

Ja sam porodila mrtvo čedo. 

U najdubljem kutiću ganulo se nešto, 
kao krivnja — i misao; nisam li ja sama 
tomu što doprinjela, da je moje čedo 
bilo mrtvo, razdirala mi grudi. Kao slaba 
šibika svijala sam se oko Karla, a on 
me milovao i cjelivao i ja sam opet 
vjerovala, da će se vratiti oni dani, kad 
smo mi živjeli samo jedan u drugomu. 
Mislila sam, da se Karlova čežnja za 
djetetom izgubila. 

O, kako sam se prerano radovala. 

Jednoga smo dana tražili nešto u 
komor.ici, kuda su se stavljale nepotrebne 

stvari. Bila su sada unutra i mala dječja 
kolica preobučena plavom svilom. Vidila 
sam, kako se Karlov pogled zaustavio 
na njima — al samo čas — i onda je 
svrnuo pogledom drugamo. Nešto me 
kao nožem ranilo u srce. Priskočila sam 
k njemu, savila mu ruke oko vrata i 
stala jecati. Htjela sam ga privezati uza 
se, htjela sam opet cijelo njegovo srce 
i već sam mislila, da mi je to uspjelo 
— a sad eto — otkrila sam, da on još 
uvijek tuguje. 

Karlovo se lice opet razvedrilo, ali 
ja sam teško vjerovala tomu veselju. 
Činilo mi se, da on samo zato krije 
svoju tugu, da mene umiri — a ja sam 
osjećala, kao da se nekakva hladna struja 
stavlja medju nas, da nas sve više dijeli. 

Naš njekada veseo dom postao je sada 
tihi miran, kao da u njemu leži bolesnik 
ili mrtvac. Kad sam prije prolazila dvo¬ 
rištem, nisam mogla proći, a da se ne bi 
poigrala s mojom Draguljom, uhvatila 

ju za rogove, prodrmala, a ona bi onda 
mučuć potrčala za mnom. — S drugog 
bi kraja doletio Toruška, zgrabio me za 
suknju, gledajuć uza to vragoljasto u 
kravicu, koja bi navalila na njega i oko 
mene se razvio čitav boj. Onamo u 
kutu sakupilo se jato kokoši, pa gledju 
u svog pašu, što se oholi svojom velikom, 
crvenom krestom i bijelom sjajnom ha- 
Ijom — Sve je bilo veselo. I ista trava, 
kao da je, ko milujuć se privila uz nogu 
i drveće kao da se smijalo i onaj stari 
orah kraj vratiju veselo je tresao gran¬ 
čicama — — 

A sada? — Moja me Dragulja tužno 
pogledava i tek koji put zamuče, ko 
prekoravajući — Toruška se šulja za 
mnom podvinuta repa, a ustavim li se 
gdjegod složi mi se do nogu, spusti 
glavu i zagleda se kudgod u zemlju —ili 
upre svoje pametne oči u mene, kao 
da bi rado nešto da me pita. Kokoši 
se raštrkaše po bostanu, a oroz se 

zaustavio na jednoj daski od plota, na- 
duo prsi, kao da bi htjeo zakukurijekati 
— al šuti. Orahove se grane ne miču, 
kao da su se posušile, a i ista ograda, 
kao da me začudjeno gleda i pita: Tko 
si ti - - što hoćeš ovdje?- 

Ja sam često plakala, a da ni sama 
nisam znala uzroka mojim suzama, a 
Karlo, koji me je prije u takovim ča¬ 
sovima privukao k sebi, tetošio i mazio 
se oko mene, dok se ja ne bi isplakala 
i opet razveselila — sada nije mogao 
gledati mojih suza. Odilazio bi od kuće 
i lutao poljem i šumom, a onda, kad bi 
mislio, da sam se ja već umirila, vratio 
bi se kući. 

Mene je to boljelo i u to sam doba 
mnogo trpila. Moja je muka bila tim 
veća, što sam ju morala kriti pred 
Karlom. Oh, koliko sam puta čeznula 
za tim, da mi se je samo jednom is¬ 
plakati na njegovim grudima -- Činilo 

mi se, da bi se onda opet vratili oni 
sretni dani — — — 

A1 ono, što je prošlo i bilo tako 
lijepo, nije se moglo više vratiti. Što 
sam ja više čeznula za Karlom, to kao 
da se on sve jače od mene udaljivao. 
Nije, da bi njegova ljubav s pram mene 
bila ohladila. On me je ljubio još 
isto onako, ko za onih sretnih dana, 
samo što je ta njegova ljubav poprimila 
drugi oblik. Bila je to ljubav smirena 
čovjeka. 

Kad bi Karlo opazio moju žalost, 
koju sam ja, koliko sam mogla pred 
njim krila, privuko bi me k sebi, ko 
nekad — al ne ko nekad! — uzeo me 
tješiti: Sve će se to doskora promije¬ 
niti — doći ćemo u grad, medju ljude 

— u društva. — Sve će biti ljepše- 

A ja sam s tugom gledala, kako 
on željno čeka, da se maknemo odavle. 

Karlo je opet obnovio pismene sveze 
sa starim svojim znancima, koje je u 

ovo par godina bio sasvim zanemario. 
A s vremenom došlo je i do toga, da 
je za njega dan trajao samo ono vrijeme, 
dok se je moglo nadati pošti. Ostalu 
bi dobu proležao, prospavao, samo da 
brzo prodje. 

O, kako sam mrzila te njegove pri¬ 
jatelje, kojih još nisam poznavala, kako 
sam mrzila taj grad, u kojem ćemo ži¬ 
vjeti. — Sto će meni sve to, kad mi 
otimlje Karla. Za mene grad nema ni¬ 
kakva cara, niti me privlače zabave i 
društva. 

Nu, što da pripovijedam. Karlo se 
stao tako mijenjati, da sam i ja morala 
uvidjeti, da se više ne može izdržati na 
selu. Ono, što je prošlo više se vratiti 
ne da, a život mora da se miče dalje. 

VII. 

I došao je dan, kad je trebalo reći 
zbogom i plavim onim gorama i tihom 

našem stanu i mojoj dobroj Dragulji, lju¬ 
bimcu psu i svemu, — svemu što je bilo 
.nijemim svjedokom moje velike sreće 

Stajala sam uz ulična vrata, u ka¬ 
putu i šeširu i čekala, dok kočijaš pri¬ 
redi kola i izveze iz dvorišta. Kakovo 
me čuvstvo onda zaokupljalo, ne bih 
znala imenom okrstiti. Nije bila ni tuga 
ni bol za prošlošću, niti je bila nada u 
budućnost; u što nova nepoznata, lijepa. 

Gledala sam goru, kako se stala 
zeleniti na novo proljeće, gledala sam 
naše sada pusto dvorište, pokrito novom 
svjetlo zelenom travom. Nitko ne će 
po njoj sada gaziti — rasti će slobodno 
i sakriti tragove mojih stopa —, dunuti 
će proljetni vjetrić i raznijeti moje ve¬ 
sele usklike; medju pustim onim stije¬ 
nama našega stana umrti će topli naši 
cjelo vi. 

— Ništa, ništa više ne će ovdje 
spominjati na mene — — 


183 - 


Zar je moguće, da cio jedan život 

tako sjajan i velik iščezne bez traga-? 

Zbogom prijatelju moj, moje vjerno 
pseto. — Gledaš me tvojim pametnim 
očima — u kojima vidim samu tugu. 
— Zar da se u tim tvojim očima za¬ 
drži uspomena na mene. — Zar ipak 
negdje, negdje da još živi, kad mene 
više ovdje ne bude — — 

Jadno moje pseto! Seljačko, veliko 
pseto neugladjeno i prirodno, ti ne 
spadaš u grad — kamo ja idem. U 
grad — u život! U onu veliku rijeku 
života, što ne pitajući kupi sve, što joj 
dodje u blizinu i vuče, vuče bez odmora, 
bez volje — — 

Ajde, da još jednom protrčim tim 
našim velikim dvorištem, da se nasmijem 
u tom svježem, slobodnom zraku naših 
gora — ko nekad, ko nekad — — 
Koraknula sam, htjela sam potrčati, 
htjela sam se nasmijati, al nešto me 
sapelo u grlu. 


Polako se spuštala kola niz brijeg 
po neravnoj cesti, polako se izgubila 
vrata našega stana, uz koja se tijesno 
prislonio Toruška, spustiv tužno glavu. 
Nestalo je i prozora i krova, izgubio 
se već i toranj seoske crkve i zadnji 
obronak naše gore. Pred nama se pru¬ 
žila duga, bijela cesta u nedogled, a 
konji osjetiv se na sigurnom, jurili na¬ 
prijed. — 

